url: =GC 9: Swiss Puahphapa - Zomi Adventist Innkuan\nPAWLPI a puahpha ding khutzat mi Pasian in a teel ciangin pawlpi phuhciil lai-a mah bangin a teel hi. Vantung siapipa in a ki zahtaak, a ki biakbawl leitung milian makaite a baanbaan-in khengin a paisan hi.Banghang hiam cih leh, tua bang mite kisathei lua uh a, a liatna suangin kimuang lua uh a, a mite a hehpih thei dingin ki seek phakik nuam lo uh ahih manin, a ki niamkhiat Nazareth mipa tawh na seem khawm dingin ki zangh thei lo uh ahih man ahi hi. Mimawlte leh Galilee ngabengte peuh sam zaw in, “Ka nung hong zui un, mi mante kong suaksak ding hi” a ci hi. Matt. 4:19. Tua bang nungzuite ki niamkhiat thei in, ki thuhilh thei zaw hi. Tua lai hun thuman lo hilhna in tua bang mite lungsim nakpi-in buum lua nai lo ahih manin, Khrist in Ama na seem dingin hilhpilin kheel thei baih zaw hi. Tua hun lai mah bangin Puahphatna hun ciangin zong hong hi leuleu hi. Puahphatna-a makai liante pen minam neutengen pan hi zaw a, Siampite’ thu zawhna leh thu langsan lo mite vive hi zaw deuh uh hi. Pasian in tua bang mi nunniam a thutangte zangin na lianpi sepkhiat ding ama ngiimna ahi hi. Tua bang ciang mahin mihing sangin Pasian a ki pahtawi thei pan zaw ahi hi. Saxony gam leisung sumpiang tote’ inn neu sung khat panin Luther a suah zawh nipi kal tawm kha hal khit ciangin Alps Mualdung a gancingte’ bukno sung khat panin Ulric Zwingle hong piang hi. A neu lai-a veeng le paam tawh a kipattah danin ama nasep masuanpi adinga a kithawi-kholsa a suaksak pah hi. Amuh ngitnget nate’ hoihna, a thupina leh aliatnate in a lungsim sungah Pasian liatna leh athupinate musak pah hi.\nA khanna mual le guam lak (172) panin khangnolai napi-in a lungsim lianin a hangsan hi. Biakna kin mahmah na pi-in pawlpite’ gen thuciin pawlkhat leh Laisiangtho taangthu tomnote leh taangthu pawlkhat a hilh zel hi. Tanglai tulpite leh kamsangte nuntakziate, Palestine gam mualtung laka tuucingte leh vantung mite kihonate, leh Bethlehem a piang naungek thu leh Kalany a Mipa tangthute api kiang panin ngai den hi. Martin Luther mah bangin Zwingle’ pa in zong a tapa pilna ngah nading deihin a pian’na gam pan mundangah a kha khia hi. A lungsim hong gina mahmah a, koilai-ah sia gina kingahthei ding hiam ci-in hong ngaihsun pah hi. Kum 13 a phak ciangin Switzerland gam sung tenga sang hoih pen a kicihna Bern khua-ah hong pai hi. Tua lai-ah khantawn a sia a suah theih ding lauhuaina khat na om a, tua in phungzi inn sunga amah khumcip pai suak dinga Phungzite’ hanciamna ahi hi. Tua laitakin mite aangvaanna ngah zaw nuamin Dominican phungzite leh Franciscan phungzite a na kidem laitak uh ahi hi. Biakinn zep dan, zeh tuamtuamte a pi bawlzawhna leh tangvan kholin na lamdang a bawl milimte a tamzaw neih zawk nading hanciamna tawh mite huup sawmin, na kilah san tuakin akidem uh ahi hi.\nBern-a Dominican-te in na khempeuh a siam, hih khangnopa ngah thei le uh hamphatna leh zahtaakna tampi ngah thei ding uh ahih lam a mu uh hi. A khangno lai luatna, a pianpih thugen siam le laigelh siamna, banah laphuah lasak a siamnate in a hanciamna dang khempeuh uh sangin muibun zawin, mipi huup zaw dinga sum tampi ngah thei zaw ding uh ahihna mu hi. Tua ahih manin amau Convent ah Zwingle hong lut theih nadingin kheemna leh pahtawina tawh khiimin a zol uh hi. Luther zong sangnaupang ahih laitakin Convent sungah na kiphumcip-a, Pasian vaihawmna in khah khia lo hi leh leitung in phawkkha lo-in a mangthang ding a hi hi. Tua banga siatna nam sunga amangthang dingin (173) Zwingle kiphal lo hi. A pa in tua phungzite vaihawmna thu a zaksim ciangin a tapa pen tua banga kiman’na nei lo phungzi nuntak lel adingin phallo ahih manin manlang-a a innah hong ciah nadingin a sam hi.\nA pa’ sapna mangin a ciah hangin tangvaalpa in pilna sinbeh nuam lai-in kipuahpha nuam lai ahih manin a pian’na kuam sungah sawtveipi motom zo lo-a, tawmvei khit ciangin Basel ah a pai hi. Tua pen Zwingle adingin manpiak loh Pasian hehpihna Lungdamna thu a zak masak belna mun ahi hi. Tanglai pau a hilhsia Wittembach in Greek lai leh Hebrew lai a hilh ciangin Laisiangtho zatpih ahih manin, tua panin sangnaupangte in Pasian kiang pana khuavak taang hong ngah uh hi. Amah in sang pana siate leh philosopher mipilte hilhna sangin a manpha zaw leh a piang masa zaw lai thumaan khat oma, tua pen mawhneite hotkhiat nadinga Khrist’ sihna a hi hi, ci-in agen hi. Zwingle adingin khuavak ma-a zingsang phalvak a bang kammal ahi hi.\nZwingle pen Basel panin, khantawn nasem dingin kisam baih ding hi ta hi. A nasep kipatcilna pen Alpine khawk teng hi a, ama pian’na mun panin a gamla lo mun ahi hi. Phungzi suak dingin Ordina-tion kipia a, na nakpi-in a seem hi. Puahphatna naseem a lawm dangte khat in a nuntak buppi thumaan zon’na-in a zang hi, bang hang hiam cih leh amah a ki-aap Khrist’ tuuhonte a teltheih a kul lam a phawk hi, ci-in Zwingle thu agen hi. – Wylie, b. 8, ch. 5. Laisiangtho a limsin seemseem ciangin thumaan leh Rome lampialna a telmuh seemseem hi. Laisiangtho pen Pasian kammal hi, cih um seemseem ahih manin, a kicing a khial thei lo ki-uk nadingin tua bek a kiplet pha seemseem hi. Tua laibu sung thute khiatna pen tua laibu mah in genin hong hilhcian ding hi, ci hi. Laisiangtho pen upmawh deihkaihna tawh a khiatnate gensak nuam lo-a, a kammal om bang leh a hilh bangbangin zuih ding hi, ci hi. A khiatnate akiteltheih nadingin hanciama, Kha Siangtho huh ding ngen a, thungetna leh lungsim kihongsa a a zongte’ tungah kilak zel hi, ci hi.\nZwingle in, “Laisiangtho pen, Pasian kiang pana hong pai hi a, mihing kiang pan hi lo hi, tua ahih manin theihtelna a hong guan Pasian in thugen siamna zong ama kiang (174) pan hong pai hi, cih hong theitelsak ding hi. Pasian thu in seplah nei lo a, amah leh amah kihilhcianin hong taangkhia in, hong kitelmuh khiasak-a hot nadingin khua hong vaksak ding hi. Pasian thu tawh hong hehneem dinga, sup leh bai ih thuak zongin kiniamkhiatna tawh Pasian hong kawicipsak hi,” ci hi.- Wylie, b. 8, ch. 6. Tua banga agen ciangin Zwingle in a phuut ngeisa thu agen a hi hi. Tua thute a theihna a nunggelhna-ah, “Laisiangtho ah ka kipumpiak ciangin philosophy leh theology-te pen kinialna lel hong suak hi. A tawpna ah, tua zuauthu pen a ut bang hihi mai henla, Pasian thu pen a gen bangbangin theih nadingin hanciam dingin ka lungsim in ka seh ta hi. Tua ciangin Pasian khuavak ka ngen zaw a, Laisiangtho thu hong telnop zaw mahmah ta hi.” – D”Aubigne, b. 8, ch. 9.\nZwingle hilh thu upnate pen Luther tung pana kingah hi tuan loin Khrist kiang pana kingah upna hi zaw hi. “Luther in Khrist thu a hilh leh tu laitaka kei’ sepbang na a seem a hi hi” ci-in Swiss puahphapa in a gen lel hizaw hi. “Luther in Khrist kiangah, kei sangin mi tam a puak zaw hi. Ahi zongin tua pen ka vai masa pen ahi kei hi. Khrist bek ka ukpa hi a, Ama galkap ka hih mah bangin Ama min lo a dang ka suang thei kei hi. Laidal neu no khat nagawn Luther ka khak ngei kei a, Luther in zong kei hong khak ngei kei hi. A hang in, ko’ vaihawm tawm hi loin, Pasian Kha Siangtho makaihna ahih manin, ka kithuzak ngeiloh uh hangin ka thu uh kitulkalh loin kihuanga, Khrist upna ah ka kipumkhat uh hi, cih hong lak hi,” a ci hi. – Ibid.\n1516 kumin thuhilhsia dingin Einsiedeln ah Zwingle kisam hi. Hih lai panin Romete kihuai nateng hong telmuh thei zaw a, puahphapa khat a suak thei dingin thu hong theizaw ta a hih manin, a pianna Alps gam khengin a thu kiza hi. Einsiedeln ah mite a huupnapi pen in na lamdang bawl thei hi, acih uh nungak milim thu tawh kisai ahi hi. “Hih laitakah mawh maisiangna kingah thei hi” cihna lai khat Convent kongkhakpi tungah kisuangin a om hi. Suahtakna zonga hong zin mite in a tuuk a khaal ci loin tua nungak lim kiang- (175)ah hong tung uh a, tua baanah kumsial kiaapna pawite ah Switzerland gam khempeuh leh France leh Germany gamte panin mihonpipi tua zuanin hong paiden uh hi. Zwingle in tua mite a muh ciangin nop sa loin, tua thuciin lelte sila hihna pan suahtakna Lungdamna thu tangko dingin hunpha khat a ngah theih nadingin na pang gi ge hi.\n“Hih biakinn sungah mundangte sangin Pasian om zaw hi, ci-in um tuam se kei un. Na omna gam pepeuh uh leh na kiimkot uhah Pasian omin, na thu uh hong za thei veve hi. Biakpiakna kengin khual gamlapi nong zin uh a, hih nungak lim leh misiangthote lim nong pahtawi uh ciang bekin Pasian hehpihna thupha kingah thei bek ahi hiam? I thungetnate kammal tampipi tawh zeema i hih zong, bang phattuamna om ahi hiam? Puantual lukhu nei banga bawla a lukhu zepsa, puantual sau a khedap pen kham tawh zepse, a phattuamna bang hiam?…. Pasian in lungsim sung ena, i lungsimte Amah tawh kigamla hi.” “Khrist in singlamteh tungah khat vei kipia a, kithoihna ganno bang sihna thuaka, tua in thu-um mi adingin a tawntung lungkimna pia hi bek hi,” a ci hi. –\nIbid. b. 8, ch. 5.\nA za mi tampi in hih hilhna pen zaknop a sa het kei uh hi. Bang hang hiam cih leh, gimpi-a khual gamlapi hong zina a bawlnate uh a mawkna hi, a cihsak hang ahi hi. Maisakna pen Khrist hanga mannei lo-a kipia hi, cih pen sang thei lo uh hi. Rome te guan khitsa vantung zuat nading lampi lui mahah lungkim zaw uh hi. Amaute in a hoih zaw thu zon’ khiat nadingin a lungsim uh meidawi-in patau uh a, ton kikkik uh hi. Hotna pen lungsim siangtho tawh zon’ ding sangin phungzite popete tungtawn mahin zong nuam zaw uh hi. Ahih hangin pawlkhatte in bel Khrist tungtawna Hotkhiatna thu pen lungsim takpi tawh saang uh hi. Romete zehtan teng in khaa ading lungmuanna pia zo lo-a, Khrist sisan upna bek in hong honkhia thei hi, ci-in saang uh hi. Tua mite ciahin a khua lam uhah amaute ngahthak khuavak pen mite a hilhsawn uh hi. Thumaan leh hih suahtaakna thu pen khua neu pan khuapi dongin, khualzin mite in puak kawikawi uh ahih manin nungak milim kiang zuatnopna lungsim a kiamsak pha mahmah (176) hi. Sumpi kipia zong kiam ahih manin, Zwingle khasum zong kiamlawhin, suplawh mahmah hi. Ahih hangin tua pen amah a lungdam zaw hi. Mite in thuciin lellel leh a omsa upna khat, alet tentan pongmawkna panin suakta ta ahihna uh a kidawk hi.\nPawlpi sunga thuneite in Zwingle nasepnate amu lo uh ahi kei uh hi. Ahi zongin thuhoih deihna-in thuak lai uh hi. Amah zawhkik theih ding lamen lai uh a, phat kheembawlna tawh a zol sungun thumaan in mite lungsim sungah zung na khakha-in, munkip a na luah hi.\nEinsiedeln-a Zwingle nasep in ama gam a zai zaw dingin lampi hong hi. Hih lai-ah kum 3 a sep khit ciangin Zurich biakinnpi-ah thuhilhsia seem dingin kisam hi. Hih khua pen Swiss gam bup sung pan a thupi pen hi-a, tua pana thu pusuak peuh mah in mun zaa zeelbaih pen hi. Zurich ah a pai nadinga a sam siate peuh mah in thuthak khat peuh panin dalnopna lungsim nei uh ahih manin, Zwingle tungah a sepding t ng na hilh pah uh hi.\nAmau in, “Sum lutna thute kalhelh nei loin a neu pen dong telsit-in septheih na khempeuh ah na sepding kul hi. Mite muanhuai theih nading na hansuah dinga, pulpit pan hi ta leh, mawh pulaakna pan hi ta leh, kaih piakna leh a dangdang piaknate panin pawlpi a deihsakna uh lahding nahilh ding hi. Sum lut nading kua vang om khempeuh, cina vehna pan ahi zongin, kipulaakna pan ahi zongin, zeh te khat peuh bawlna pan ahi zongin, na hanciam kul ding hi,” ci uh hi. “Neekkhawm bawlnate, thuhilhnate, tuu hon kepnate – hihte siate (chaplain) sep ding hi. Ahih hangin tua bang sepnate ah a seemding naseh dinga, a diakdiakin thuhilhna bangah nazangh thei ding hi. Neekkhawm bawlna nang mah’n na bawl dinga, mi thupite tung bek leh a hong kisap ciang bekin na bawl ding hi. Deidan nei loin na banbawl mawk kei ding hi,” cih beh lai uh hi. – D’Aubigne, b. 8, ch. 6.\nZwingle in daaitakin hih thuhilhna ngai a, hih munthupi a sapna zahtak bawlna leh lungdam kohna teng genin, ama ngimnate zong a gen hi. “Khrist nuntakna, mite kiang panin sawtvei kiseelsim lua hi. Matthai Laisiangtho sung, a bupin ka hilh ding hi…. Laisiangtho sung pana kingah thu bek ka hilh dinga, nakpi thungetna tawh mun (177) khat leh mun khat saikaakin ka teltheih nadingin ka zongkhia ding hi. Pasian minthan nading, Ama Tapa a kipahtawi nading, khaate in hotna a ngah takpi nading leh upna maan a neih toh theih nadingun ka seem ding hi,” ci hi. – Ibid. b. 8, ch. 6.Siate pawl khat in ama ngimna deihsak loin a kheelsak nop uh hangin Zwingle in a awl mawh kei hi. Thuthak phuangkhia ding hi loin, pawlpi in tu ma, a siantho lai-a a neihngei uh thu omsate bek mah phonghkhia kik nuam ahih na a gen hi.\nAma hilh thumaanah lawpna thokhia laklawh ahih manin a thuhilhnate a za nuam a lomlomin mi hong pai ta hi. Sawt veipi lai-a a kikhawm nuam nawn lo mite nangawn thuhilhna ngai dingin hong kikhawm uh hi. Amah in Lungdamna thubu hong khia-in Khrist sihna thu, ama thuhilhna omsate leh nuntakna lampite thumaan bek puuk thei lo hi, Khrist sihna bek in biakpiakna picingsak hi, cihte a hilh hi. “Khrist kiang bekah hotkhiatna kingah thei ahih manin Khrist kiang bekah note kong puak nuam hi” mah ci veve lai hiaumawk hi.- Ibid. b. 8, ch. 6. Thuhilh siapa kiimkotah minam kim ahi, laisiamte leh mipi naseemte, khutsiamte leh lokho mite dongin thu ngainuamin hong kisung zuahzuah uh hi. A thugente lawptakin ngai uh hi. Amah in thumaan om bang tangko bek zong hi loin tua huna siatnate leh nitnate nakpi-in a taai hi. Biakinnpi pan Pasian phat kawmin mipite a ciah uh hi. Amaute in, “Hih mipa thumaan hilh tatakpa hi. Amah in eite Izipt gam khuamial sung pana hong lakhia ding, i Mosi ahi hi,” ci uh hi. – Ibid.\nSWISS – PUAHPHAPA\nAmasa-in a nasepna hong kipahtawi teei hangin a nung ciangin\nlangpang mah hong om zel hi. Phungzite in amau nasepna mai daalin ahilhnate mawhsak uh hi. Mi tampi in zahpihna leh nuihsatna tawh amah nawkgawp uh a, a bawlsia nuam zah donga simmawh (178) zong om hi. Ahih hangin Zwingle in lungduai takin thuaka, “Mi gitlote Khrist kiang ah i puaknop takpi leh i mai hong dalna tampi kimuhmawh\nbawla i thuak kul hi” ci hi. – D’ Aubigne, b. 8, ch. 6.\nTua laitakin puahphatna nasep mainawt nadingin midang khat hong tung hi. Basel khua a puahphat upna a saang lawmte khat in, Lucian mi khat Zurich ah hong sawl a, Luther laigelhte honpi khat hong kengsakin, tua laibute zuakin thehkhia leh khuavak thehkhiatna tha hat mahmah khat hiding ci-in a ngaihsun hi. Amah in Zwingle kiangah lai khak a, “Hih mipa in thukhual thei mah hiam na thei inla, tua bang mi ahih takpi leh khuapi khat pan khuapi dangah, khuaneu khat pan khuaneu dangdangte dongin inn khat pan inn khat dongin na vak kawikawi sak lecin a, Swiss mite lakah Luther nasepnate na hawmsak in, a diakdiakin Topa thungetna a tel hilhnate pawlpi mite adingin hilhsak lecin hoih mahmah ding hi. A thu a kitheih seemseem ciangin a leinuam mi hong tam seemseem ding hi,” ci hi. – Ibid. Tua bangin mun tuamtuamah khuavak a lut kawikawi hi.\nPasian in mite’ thu theihlohna leh thuciin sikkol kuaitana nasepna a honkhiat ding laitak-in Satan in mite khuamial sunga a khumcip theih nadingin a septheih tawpin na hanciama, amaute sikkol a kip thei penpen dingin na khih hi. Mite in gam tuamtuamte ah Khrist sisan hangin diktanna leh mawhmaisakna kingah hi, cih thu a hilh laitakin Rome in, Khristian gamsung tengah, mawhmaisakna sumpi piakna na hanciam thak phasaan taleuleu uh hi.\nMawhna khempeuhin aman kilawmzah nei ciat a, bang zah tatsiatna hita leh pawlpi sumkholna ah sum hong dim nak leh, bang mawhna ci loin mawh bawltheih nading thu a kihong a suak hi. Tua bangin thu nihte mainawt tuak uh a, a khat pen sum pia zo peuhleng mawhmai thei-a, a dang khat pen a hih leh Khrist kiang pan bekin mawhmaina kingah thei ci-in, Rome in, pawlpi sumlut nadingin mawh theih nading letmat pia-in a zangh uh hi. Puahphapa in bel mawhna kawkin dal-a, Khrist bek mah mawhmaisakpa leh honkhiapa hi, ci hi.\nGermany gamah tua mawhtheihna ticket pen Dominican phungzite tungah ki-aap a, aminthang lo Tetzel in a zuak hi. Switzer-land gamah Franciscan te khutah a ki-aapin Italy siampi Samson in makaih hi. Samson hanciamna hangin, Germany leh Switzerland gam panin sum tampi pope sumkholna saal sungah hong lut hi. Tu-in Swit-zerland ah hong zin a, mipite lawpsakin mizawngte le lokhote thalawh sunsun teng (179) luakin, mi haute kiang panin sum lompipi a laksak hi. Puahphatna huusaa kiza ta a, a hun khop khat a vatkhiat hangin, tua nasep buppi khak tan zo ding dongin ahat nai kei hi. Switzerland ah Simon a lut khit a sawt loin a kiim khua khawngah nasepna kipan a, tua laitakin Einsiedeln ah Zwingle a om laitak ahi hi. Ama nasep a kitangko saksak laitakin Puahphapa in thakhatin a daltansak hi. Amau gel a kimuhkhak loh uh hangin Zwingle in tua phungzipa nasepna mai dalzo zaw ahih manin amah pen mundang khatah a kikhiinkhiat ding hong kul ta hi.\nZurich ah Zwingle in mawhmaisakna summeet bawlte langpanna thu nakpi takin a hilh laitakin Samson hong tunga, Council pana sawltakte khat in, a paisuak dingin sawl hi. A tawpna ah vaihawm siam takin khuasung hong lutzo veve a, ahih hangin mawhhon’na ticket bel khat zong khawng loin a paikhia hi. Tua zawh a sawt loin Switzerland a nusia hi.\n1519 kum sungin Switzerland gam bupah puulnatna in puahphatna nasep hong huh mahmah hi. Mite in tua natna tawh a kisukkhak uh ciangin, mawh maisakna ticket alei nunung pen te nangawn in bangmah khamuanna apiak zawh loh lam ong tel uh a, tua sangin a thupi zaw, khamuanna apia thei ding upna khat hong lunggulh mahmah uh hi.. Zurich-a Zwingle hong cina gawpin, nangh mahmah in a damkik ding lam-et om lo ahih manin, amah si zo hi, ci-in mun citengah kigen kawikawi hi. Tua bang ze-etna hun sung tengin ama lam-etna leh a hanciamna kiam tuan lo hi. Amah in Kalvary singlamteh bek en a, mawhna teng hong siangsak tua bek hi, ci-in a maung hi. Sihna kongkhak pan hong pusuah ciangin Lungdamna thu nidanga zah sangin a hilh pha zaw lai a, a kammalte in zong huneh zawh loh vanglian a nei hi. Han kongvang pan a hong suak ta kik a it uh pastor pa pen mite in lungdam takin a na dawn uh hi. Amaute in Lungdamna thu’ manphatna pen nidang sangin hong telphawk mahmah zaw uh ahih manin, amau mahmah in cinate vehin, misite a uap uh hi.\n(180) Zwingle in thumaan a telzawin hong thei to lai a, thuman in mi a puahthak theihna vangliatna zong hong ngah beh lai hi. Mawhna hanga mihingte puukna leh hotkhiat kik ding Pasian geelna thu, thupi asa pen hi. “Adam hangin eite khempeuh i puuk a, mawhsakna i thuak hi,” “Khrist in tawntung ading hotkhiatna hong pia a, Ama hong khasiatna tawh a kimang den ding kithoihna-in Amah mah hong kigo hi. Tua in a tawntunga eite i dam nading ahi hi. Upna tak tawh Amah a muang mite a lungdam tawntung nading Pasian in thu tangtaka hong vaihawm sakna ahi hi,” a ci hi. Khrist hong hehpihna in mite mawh bawl theih nading, lam honsakna hi zaw lo hi, cih pen teltakin a mu hi. “Pasian a um taktak mi khempeuh tungah Pasian hong om a, Pasian koppih mite peuh mah in thanuam takin napha bawl nuam uh hi,” a ci hi. – D’Aubigne, b. 8, ch. 9.\nCathedral biak innpi dim let-a mi hong tamna pen Zwingle thuhilhnate a zaknop man uh ahi hi. Thungai mite teltheih dingin puahphatna thumaan cialte damdam leh tawmtawmin behlap toto a, a kimanial thei leh mipi apatau gawpsak ding thumante gen masakin aneih mawk loh nadingin a kidawm pha mahmah hi. Zwingle nasep in Khrist mah bangin mite lungsimte zo toto in, Khris itna tawh amaute nipsakin, Khris khekhapte ama nuntakna tawh lakin, mipi in Lungdamna thukhun pomin a zuihna uh tawh thuciin luii teng apaikhia sak ding ahi hi.\nKal khat khit kal khat puahphatna in Zurich khua sungah mai a nawt hi. A patau a galte in nakpi-in alangpan uh hi. Tua ma kum khat lai-a Wittenberg phungzipa in Worms ah pope leh kumpipa ana nial bang mahin Zurich a papal vaihawmnate zong nial akul ding dan ong hi ta hi. Zwingle pen hong kinawk thithe ta hi. Pope gam neihna sung tengah Lungdamna thu naseemte a hunhunin kihaalna khuam phung kidenna zelzel ta uh hi. Tua bek tawh bei nai lo ahih manin thuzuau hilhte ci-in kidaisak phot lai ding ahi hi. Constance-a bishoppa thupiakna zui-in Zurich Council ah mi 3 hong sawl uh a, pawlpi thukhamte a palsat dingin Zwingle in mipite leii haang sak hi, ci-in a mawhsak uh hi. Tua in pawl sung kilemna leh vaihawmnate susia ding hi, a ci uh hi. Pawlpi thuneihna kiheemkhia (181) leh leitungbup ki-ukna a hong piang ding hi, a ci hi. Zwingle in a dawn ciangin, Zurich ah Lungdamna thu kum 4 sung a hilhna thu gen a, “khuapi dang khempeuh sangin gam daaizaw, gal muang zaw, kithuhual zaw hi,” ci hi. “Tua ahih manin, Khristian thuzuihna pen galdal hoih penpen hilel lo hiam?” a ci hi. – Wylie, b. 8, ch. 11.\nTua Constance bishop sawltakte in Pawlpi sung longalah hotkhiatna om lo hi, ci-a a zop zel nadingun Councilte a hansuah uh hi. Zwingle in thukkik a, “Hih mawsaknate taksang pah mawk kei un. Muang takin Amah a pulak man-a, Peter cih min a piapa Khrist pen tua Suangpi leh Pawlpi khuambulpi hizaw hi. Lungsim tak tawh Topa Jesu aum mi peuhmah nam deidan om loin Pasian in a saang hi. Hih in tua pawlpi hi-a, tua loin kuamah in gupna ngah thei lo ding hi,” a ci hi. – D’ Aubigne, b. 8, ch. 11. Tua thu teng azakna kikhoppi hangin bishop-pa’ sawltakte khat in puahphatna thu hong saang pah hi. Council in Zwingle mawhsak nadingin thu a vatsat loh uh ciangin, Rome in a nawkkik dingin hong kipan hi. Puahphapa in a galte geelsimnate angaihsut ciangin, “Amaute hong kuan sak un. Tuipi gei-a keensaang-kawlpi in ama bul a nawkden tuihualpi kihawt damdam a kihtaak bangin ka kihta hi” a ci hi.- Ibid. Siate in tua nasep satpaihsak a sawm uh ciangin, kipuuk loin thumaan pen mainawtin a kizeel seemseem hi. Germany gam a Luther a dawk nawn loh ciangin, puahphatna thu-um-a alente a lung khauh sem sem bangun Switzerland ah zong Lungdamna thu in a mai nawt sem sem lam a mu uh hi.\nZurich ah puahphatna thu hong kip ta a, gah a hong neih semsem ciangin siatna hong kiam semsem pah ahih manin, vaihawmna hong nuamin kilemna hong omzaw takpi hi. Zwingle in a laigelhna ah, “I khuapi sungah kilemna a teeng ta hi. Kitotna, kikheembawlna, kihaazatna, ki-elnate om nawn lo hi. Hih bang kipawlna pen Pasian kiang pana hong pai hi a, i thu upna in lungmuan’na leh gamtat hoih hong gah khia sak ahi hi,” a ci hi. – Wylie, b. 8, ch. 15.\nPuahphatna gualzo-in, gah hoih agah a muh uh ciangin Rome te in a suksiat theih nadingin asukzaw in a hanciam uh hi. Germany gama Luther nasepnate bawlsiatna tawh a suksiat nop uh hangin kizo thei lo cih mu uh a, puahphatna dal nadingin puahphatna galhiam mah zangkikin lehdo ding a sawm uh hi. Zwingle tawh kiselna khat bawlin, (182) a mun leh a thukhen mangte tua kiselna thu nihte ngai-in mat tam a piak zawkte a zo ci le uh, amau mah in zo ding cih kingap sinsen uh ahih manin, a thukhen ding le amun ding seh kholhsa in a nei dim-diam uh hi. Tua bangin amau khut sungah Zwingle khat vei ngah kha thei phot le uh amau khut sung pan a suahtakkik nawn loh nadingin a keemcip pah nuam zong ahi uh hi. Makaipa Zwingle hong daai leh a nasepna pen suksiatna hong baih ding, cih ngimna ahi hi. Hih a ngimna pen a kuama theih loh dingin a iimcip phot uh hi.\nTua kinialna mun ding pen Beden kiseh hi. Ahih hangin Zwingle hong pai lo hi. Zurich a Councilte in papistte ngimna thei pianin pope gam sunga Lungdamna thu-umte haal nading meiphualpi kesep thei uh ahih manin a pastor pa uh a va tuahsia dingin a kilaaksak kei uh hi. Zurich ah bel, Rome in a sawl peuhpeuh tawh kimu dingin a kigingsa-in a om hi. Baden-a pai ding pen a zan mah-a thumaan hanga sisan a kisuahna ahih manin pai leh si ding hi lel hi. Puahphate taangin Oecolampadius (a lawhna, Ekawlampeidias) leh Haller paisak uh hi. Romete in mipil misiam doctorte leh uliante panpih sakin a minthang Doctor Eck na pangsak uh hi.\nKikhopna ah Zwingle a va om loh hangin ama huzaap in kikhopna sukha veve hi. Papistte in thu ciamteh ding telsa mi koihkhol uh a, midang thu ciamteh a om leh that ding a ci uh hi. Ni sialin Zwingle in Baden ah bang thu piang hiam cih pen za tawntung veve hi. Tua ki selna-a, a va kihel sangnaupang khat in tua ni-a kiselna a thu piang teng ciamteh a, a nitak ciangin a gelhkhia zel hi. Tua laidalte sangnaupang dang nihte in la in Oecolamapadius in Zwingle a laikhakte tawh Zurich ah a tun’ zel uh hi. A lai thuhkiknate zan sungin na gelhkhola a zingsang ciangin sangnaupangte in Baden ah puak zel uh hi. Khuapi sung alut uh ciangin kongkhakpi-a galvilte a pelh theih nadingun ak-bawmpite lukhuk uh a, a nawngkai sak om loin lut suak thei zel uh hi.\nTua bangin Zwingle in a mudah galte do kawmin na hong seem hi. “Zan ihmu lo-a, thu ngaihsunin Baden-a thu a puak zelna tawh a galte (183)laizanga om-a, thu a kikuppih uh sangin, na naksep thei zaw hi,” ci-in Myconius in gen hi. – D’Aubigne, b. 11, ch. 13.\nRome sawltakte in zo dinga a sehkholhna uh tawh a phungzi puantual tam man penpente suangmanpha tawh kizeem lialua sa-in Baden ah hong pai uh hi. Amaute noptatna nasia a, a sabuaite uh, a zu lim tam man penpente tawh a uum uh hi. Thuhilhsia nasep vangik teng gualnop bawlna leh ciamnuih tawh a van zaangsak uh hi. Amau tawh kileh bulhin Puahphate pen mite muhna ah khutdawh ngente zah dektakin a kineumuh hi. Oecolampadias pen cil siamin inndei sunga a om ciangin laisim leh thungen hi den ahi hi. Lamdang sak mahmahna tawh, thunial acih pa uh pen aneu belin gen le’ng ‘biakna mi mahmah hi,‘ ci-in pulaak sak hi.\nKikhopna ah a kizem ziahzuah pulpit tungah Eck pen kiliansak bembam sa-in kahto a, Oecolampadius bel kizepna ngeina ciang lel tawh kiniamkhiat-a hong pai pen, a langpa’ mai-a kikoih tutphah ngeina lelte khat tungah tu dingin a kisawl hi,” – Ibid. Eck in a aw ngaihpi tawh hong hawk khia-in, amah puuk ngei lo ding cih, hong genkhia hi. Amah pen, kham leh minthan’na lamen-a thanuam mahmah ahi hi. Bang hang hiam cih leh upna a huu zo mi thaman letsong kipia ding ahi hi. Ahih hangin kiseelna-ah hong lel mawk ahih manin, amah a kilehciam hel, hong kul zaw mawk hi.\nOecolampadius in neel ngi-ngei leh kipummuan se lo sa-in, kinial van vannate zangh loin, kip taka tecii pan’na tawh, “Pasian kammal om bangbang baanah thukhenna maanzaw ding om lo hi, ci-in kong theisak hi” ci ziau hi. – Ibid. A sepdan a kiheekziate thumaanin a kilawm mahmah lel ciang tawh dawng thei a, tawkik dek lo hi. Rome sawltakte in pawlpi thuneihna tawh zawhthawhna kammal zanga a ngetna mun mah, a sawlna mun mah omsak uh a, ahih hangin puahphapa in kiptakin Laisiangtho mun bek mah a len giugeu lel hi. A genna khat ah, “Ngeina” cih pen in, “Ko Switzerland gamah Upadi ahih kei buang leh thu nei lo-a, upna lam tawh kisai leuleu-ah Laisiangtho pen, ka Upadi uh hi lel mai hi,” ci hi. – D’Aubigne, b. 11, ch. 13.\nA kiseel thu langnih tuak in huzaap lianpi anei hi. Puahphapa in aw-neem leh daaitak, kiptaka a genkhiat hiathiat thute in, mite lungsim sungah Eck-ii kisialhna (184) kammal pana dawkkhia kiphatsak buaibuai nate pen, a kihhuai suaksak pah zaw hi.\nThu kikupna pen, ni 18 sung kizom hi. A tawpna-ah pope pawlte in kimuan’na lianpi tawh, ko zo ungh a ci uh hi. Sawltak Mangpi a zawte in Rome lamah kop uh a, kikhoppi thukhenna pan Puahphapa a lelsak uh hi. Tua ahih manin a makaipa uh Zwingle tawh amah pen pawlpi pan kinawhkhia khawm hi, ci-in pulaak uh hi. Ahih hangin kikhoppi gah in, amau lang lamte’ nasep a mai nawt nadingin kong honsak zaw hi, cih a kimu hi. Tua kidemna in Protestant nasepna tawsawnin hatsak zaw ahih manin, tua zawh a sawt loin khuapi thupi mahmah ahi Bern leh Badente Puahphatna sung lut uh hi, cih thu kiza pah zaw ta hi.\nSee also GC 20: Biakna Khanlawhna\nPrev post GC 8: Luther – Kikhoppi Mai ah\nNext post GC 10: Germany ah Puahphuatna


timestamp: atn

url: =Hello Tedim (2) ~ Hau Za Cin :: ZOMI DAILY\nposted on 9 March 2015 at 3:15 am Lomkholna: Article, Hauzacin\nParty vai ahilo, minam vai ahih manin kuamah deidan om hetlo in a kihel nuam peuh – a tek, a khang, numei, naupang kihel thei hi. Kuamah saptuam omlo in i vekpi in Zomi khempeuh a kihel thei ahi hi. Zomi khempeuh adingin a kisem ahih mah bangin Zomi khempeuh a sem dingin zong kong zawn uh hi. Sum leh pai tawh ahi zongin, tha leh ngal tawh ahi zongin, thapiakna, thukimpihina, thukuppihna, a hoihzaw ding lamlahna tawh ahi zongin, Zomi khangnote mailam ding a hoih lama makaih theihna ding lampi khempeuh ah kihel theih hi. A kihel nuam peuh kihel in sepkhop ding kilunggulh den hi. Nang zong na hihtheih ciang siitlo in Zomi leh Zogam adingin hong mapang tapeuh in.\nZomi leh Zogam in nang hong ngak hi.\nHih ka at laitak in ka theih ngei zong hilo, ka muh ngei zong hilo, ka hopih ngei zong hilo, tenna gam kibanglo, omna khua kikhatlo tuipi gal pan “kei zong hihzah tawh (USD***) hong pang ning ciin hong kihopih siausiau ka zak ciangin ka lungsim ‘lungdamna tawh kidim’ a, ka gen pak ding bang ka thei kei liang hi. Hih banga hong ci mi Topa in hong pia ahih manin Zomi leh Zogam a vei, a sem mi tampi om hi cih hong phawksak hi.\nKhangnote khantohna ding a khual zong mi honpih khat omlai hi maw ciin ka lung hong muangsak hi. Semkhawm ding, pangkhawm ding cih pen a sem om in, a kipan om peuh leh a nungthuap ding, a seppih ding mi omlua hi cih hong telsak hi. Topa in nang leh kei i minam i gam zuun thei dinga hong omsak manin ka nuam a, ka lungdamna kong pulak hi.\nTukpeng Sui Ding: Zomi khangnote Tedim ah kituah ngeingai in pawlkhat in Tukpeng sui dinga, pawlkhat in mailam khantohna ding lungsim a ngaihsutna omte pulak dinga, pawlkhat in thungai in ciamteh in nuntakpih dinga, hih banga kimukhawm mihonpite in mailam ah minam leh gam hong puahto in tuni a sepna te hong zomto ding ciin ka lungngaihkholh ciangin lawpna tawh ka kidim a, gim man om, thapaih man om, ihmut mawh om ka sa hi.\nTukpeng siam man hilo in Zomi khangno kimu buang i hih theih khat, i siamna khat sungkhawm in kikhawl leng e cihna hi a, siamna kilak a ‘kei siamzaw ing’ cihna tawh gualtung tuan nopna hilo hi. A kihel peuhmah lah a gim a tawlna uh tawh kizui in a khatna, a nihna cihte pahtawina kipia dingin makaite in hong vaihawm ding hi.\nHih bang thute i zak ciangin “Pankhawm Hatna Hi” cih pen a takpi hi ciin ka mu hi. A pangkhawm miksi hon in gunpi kantan zo uh a, a pangkhawm ngia hon in humpi ne zo uh hi. A pangkhawm minam khat in a tenna ding uh gam leh lei nei zo in, humbit zo uh a, a pangkhawm minam khat in a minam puah in khangtosak zo hi. Zomite zong i pupa pan a i tenna gam leh leitang zuunloh, puahloh a omsak lo in puahsa mah bangin puahtoto, zuun toto lai ding hi hang. En zuun kei leng kua’n zun ding hiam ciin Zomi lasiamte in na awiawi khin uh hi. Tua sapna aw na dawng ding hiam?\nTukpeng suih ding hong vaihawmsak makaite, a kihelte letsong ding hong vaihawmsak Zomi Association of Malaysia te, a kisamte a sutuah a, a gel makai leh mipi khempeuh tungah lungdamna i ko khol hi. Tukpeng sui ding Zomi khangnote lah hampha a, a en ding a gei ah Zolia te zong lah a mit uh tai ding ka theihsa hi. Putekte in a tualpi kiu khat pan en ding uh a, a goal a khum khelh khak bang mu leh “ka khanlai hizen leh maw, tua buang khum ngel ding hiveng maw” na ci ding a; a gei ah a zi Zomi pitek khat in, “nang zong khum tuan kiak cia” na ci kheuhkheuh ding hi.\nInn nupite lah tukpeng suih muh manloh ding lau in anhuan min baih in khuasung vak kawm in tukpeng suihna gei ah va khuadak ding uh a, a pasalte uh a gilkial ding, a tate uh a gilkial ding nangawn mangngilh in tualpi kiu khat panin tukpeng sui a tai ziahziah Zomi khangnote va en ding uh hi. “Ka tapa zong gamdang pailo hi leh sui nuam ngel ding hiven maw” ci-a ciltui kai liangin a gei a nupite tawh kikum ding uh hi. Inn a tun ciangin a tanu lengla tangvalte tawh ‘na tapa om hileh nopsa ngel ding hiven maw…’ ciin kamzol liangin kikum ding uh hi. Leitung nuntak i cih hih bang teng khawng mah hi a, a lenlai a zangkha khangnote a hampha hi a, a lenlai paal a am siamte mi hampha ahi hi. Kei zong ka khe na lo hileh a kihel nuam ka hi hi.\nZomi papi tukpeng ente lah ciah hun theilo in nitum khuazin khit ciangin zong a lawmte tawh niangtui sai khawngah niangtui hai khat hawp kawmin na ciakciak ding uh a, a zi in inn ah nitak ann a thuk zawh a khu nangawn leng nawnlo in khing keeita ding hi. Tua taktak ciangin a lawmte tawh lamdung ah holim kawm in hong ciah phei ding uh a, a zatumbang peuh uh lamgei hawkguam khawngah a zavam a liak khit uh ciangin a khutpi tawh sai in pai ding uh a, akpi giak dingte in nek theih sa in na bawh vatvat ding uh hi. Innkun a tun ciang a lawmte a paisuak dingte kiangah, “Nitak ciang Zosuan Tuailai Khawmpi kikhop lap ni maw” ciin kikhen ding uh a, annek ding sang bangin kithawi a kikhopna lam zuatsuak ding lungsim ah utzaw mai ding uh hi.\nZolia te khempeuh lah a lengla te tawh tuni a Zomi tukpeng suite siamdan gen in holimna kitat theilo zah in kikum ding uh a, a annek lam uh, a ihmut suak lam uh nangawn phawkman lo phial ding uh hi. Zotang te tawh Zosuan Tuailai Khawmpi zang khawm dinga lampi ah kizui hialhial in lamsak lamkhang pak hoih tuamtuam tawh a kizem lamdung nangawn khuadak manlo in kikhopna lam hong zuan ding uh a, a kizepna uh Zopuan etlawm nono tawh khuasung kikhopna sung muhnop mahmah ding hi. Khatvei piang ciatciat dingin Zosuan Tuailai Khawmpi zang kha ngei cih limlim pen hamphatna leh mualsuang limci ahi hi.\nMundang pan a Khawmpi sim dingte lah Thangmual dung tawnin Zogam huih siang diksa in Tedim hong lut ding uh a, Sozang pana hong puak phei uh Zogam ngeisok pak gim namtui viauviau tawh Sezang khuakhung pan in Khawmpi tunna Tedim hong lutsuk ciaiciai ding uh hi. Sialtang tui cim kiuhkeuh tawh kisil in, Sialtang tui vot kiuhkeuh dawnin, Sialtang tui siangtho sitset tawh kihuan an, niangtui, meh te ne ding uh a, a limna leitung gamdang khempeuh ate tawh kiteh theilo ding hi.\nBang hang hiam cih leh Zogam zaha siktui siang a luanna omlo a, Zogam zah a huihsiang a nunna om tuanlo hi. Zogam pakte zaha namtui leitung dangah om tuanlo a, Zogam singkungte zah a etlawm leitung dangah om tuanlo hi. Zogam ah a om khempeuh leitungah a om lak pana hoihpenpen namte vive hi a, a siazaw a om kei hi. A bawlpa in Zomite hong it mahmah hi, cih a kitheihna ding ahi hi.\nInn leh lo a hoih nono tampi om a, a hoihzaw sem a kipuah toto zong omlai a, kum tampipi pha khin taleh a sia nailo, a to mahmah zong tampi om hi. A inn sangin a sunga teengte lungsim hoihzaw a, a sunga tengte hahkatna zahtakhuaizaw in, a sunga tengte cihtakna leh hanciamna in leitung mun khempeuh a kizang thei van manpha penpen a suak hi. Leilu ah om, leitaw ah tengin, nisuahna gam ah teng in, nitumna gam ah teng ta leh Zomi te lungsim leh cihtakna a kizattheihlohna kithei nailo hi.\nLeitung nuntakna a lamsang ding, a noptuamsak ding, a domsang dingin Topa in hong bawl Zomite i hi hi. Na up kei leh leitung level in a sem makai Zomi bangzah nei i hi hiam cih na kan in! Leitung kipawlna tuamtuam ah Zomi bangzah kihel den hiam cihte na suut in. Leitung vai ah, vantung vai ah Zomite Pasian in hong lamsang in vai thupi tampi ah Zomi kihello in vai a kihawm theilo ahih loh hangin Zomi kihel leh a bucingzaw ahihna hun tampi ah kimu khin hi.\nZomi aw, khatvei paikhawm in, tukhawm in, giakkhawm in, holim khawm in – i gam leh minam mailam ding i sunmangte kikum in A Bucing Khantohna Ah Zomite i kilaptoh den theihna dingin mapang khawm ni ciin kong zawn hi. Minam a hong bawl Pasian in Zomi thupha hong pia tawntungta hen. (zop lai ding) Hau Za Cin\nPrevious: Kammal kilawm pawlkhat (azom 08 March)\nNext: Ni Kum-a Ka Sermon-te Koi Ah Om? ~ Rev. Zam Khat Kham


url: =Makai hoih kisam ~ Lian Muan Kim :: ZOMI DAILY\nMakai hoih kisam ~ Lian Muan Kim\nposted on 19 October 2013 at 12:46 am Lomkholna: Article, Leadership, Lianmuankim\nMakai khat hangin na khempeuh kisiathei-a, na khempeuh hoih thei hi. Ama tungah gualzawh ding le guallelh ding, khantohna ding le kiamsukna ding kinga hi. Makai hoihlo pi-in nungzui hoih lam-et huai lo ahih manin makai hoih kisam hi.\nTua banah, makai hoih khat peuhpeuh hong khan hangin mihing nuntak huntom ahih manin sawtvei kimang zolo hi. Gama ding, khua le tui-a ding, pawlpi-a ding leh kipawlna khat peuhpeuha dingin makai kizong tawntung hi. A ginalote a ginasak ding, a haite a pilsak ding, a mawlte a tathiam ding, a thahatlote a tawsawn ding, lungkia mite a hanthawn ding, nungzui gina lote leh makai ginalote a ginasak dingin makai hoih kisam hi.\nMi khempeuh ih sep theihloh na khat peuhpeuh a sem ding leh maban a bing tawh a kibat laitak nangawna kongvang amu veve ding, mite lungkiain a dinkhawl laitak un ma a nawt veve ding, mite lungkiat laitaka ma a pang veve ding makai kisam hi. Mite’n: Hithei ken teh, acih laitak un, hi thei ding hi, ci-a gualzawh na ding lampi a zong teitei makai kisam hi.\nKhatvei Asia gam nitumna lama om Phrygia gam pen Gordius in uk hi. Gamhoih gamnuam khat ahih manin hau mahmaha, a hauh bek hilo-in Gordius in a gam sungah kilemna tungsakin mipite’ phattuam na ding le mipite hoih zawk na dingin thukhun tuamtuam khungin pilvang takin uk hi.\nLametna A omloh lai tak Nangawn a, Lametna A pia thei ding Makai hoih Kisam.\nTawlkhat khit ciangin Gordius in Jupiter dawibiakna innpi pan khuasung a kimuhna mun khatah khauhualpi khat khihcip hi. Tua khauhual mong selcipin kuamah theisaklo hi. Kum tam simsim a uk khit ciangin Gordius si-a, ahih hangin a khauhual khih pen om lai hi. Mun tuamtuam le gam tuamtuam pan hong pai mite in tua khauhual kikhih dan lamdang sa-in paakta mahmah uh hi. Tua leh pawlkhat in: Mi lian mahmah khatbek in hibang bawl thei in teh, ci uh hi. Ahi zongin tua biakinnpi-a thugen pa in: Na cih bang mah un a maan hi.\nAhi zongin hih khauhual a phel thei khat om leh tua pa pen lian zawlai ding hi, ci-in dawng hi. Tua ciangin khualzin mite in: Bang na cihna hiam, ci-in a dot uh leh: Hih khau a phel zo pa’n leitung uk ding hi, ci-in dawng kik hi. Tua khit ciangin gam tuamtuam pan kumpite’ le galkap mang tampite hong pai uha, tua khau kikhih pen velvel uh hi. Ahi zongin kuamah in khaumong mu zolo ahih manin tua khau kituaci nusiat hi.\nKum 100 tam simsim hong bei khit ciangin Gordius zong kitheikha nawnlo-a tua khau kikhih bek cian lai hi. Tua kawmkal ah nisuahna lam pan Phrygia gamah galkap mang khat hong tung hi. Tua pa’ min in Alexander hi-a, Greece gam khempeuh a lakkhit ciangin Asia gam lam a do dinga hong kipan ahi hi.\nTua leh Alexander in: Gordius khaukhih koi-ah om hiam, acih leh Jupiter biakinnpi ah kipai pih hi. Gordius’ khaukhih amuh ciangin: Hithu tawh kisai bang kigen hiam, ci-in a dot leh, hi khau a phelzo pa in leitung uk ding hi. Ahih hangin kuamah in phel zolo hi, ci-in kidawngkik hi. Alexander in zong tua khau hoihtakin a velvel hangin a mong amu zo peuhmah kei hi. Phamawh sa lo hi. A namsau dokin tua khauhual satnen manga: Khau mong mu lua kisa-in tum tampi suah ing, ci-in kiko hi. Tua khitphet teh Asia gam lamah galkuan vingveng hi. Lametna a om loh laitak nangawna, lametna a pia thei veve ding makai hoih kisam tawntung hi.\nTua ahih manin Pasian mahmah in zong Laisiangtho sungah makai ding na zong tawntung hi:\nTopa in Ama lungsim a tuak mi zong khin-a tua pa pen Israelte’ makai dingin ciamteh khin hi (Samuel masa 13:14).\nJerusalem khualu khuataw kileh in la khuadak kawikawi in. Leikiu khempeuh zong in la, citak taka a gamta, thumaan thutak a zong Khat beek na muh leh hi khua’ mawhna ka maisak ding hi (Jer 5:1).\nAmau lak pan kuan kulhpi lamkik ding hiam cih ka en hi (Ezek 22:30).\nA hunhunin Pasian in Amite’ A makaih ding mi Khangkhiasak hi.\nZakoh le a innkuan pihte ahi zongin mi tampi in kialpi tuak ding cih thei ahih manin Pasian in makai Joseph na khangkhiasak hi. Israelte in gimna tawlna, kolbulh khaukhihna, gilkial dangtaakna thuakin nisa khasa nuai ah nasem uh hi. Tua laitakin sila hihna pan a honkhia ding makai kisam ahih manin Pasian in Mawsi na khangkhiasak hi. Siampi gina a neih loh laitak un Samuel, kumpi hoih a kisaplaitak un Davuih na khangkhia sak hi.\nJerusalem biakinn puahphatkik hun lua mahmah napi makai ding a om loh laitakin Pasian in Zerubbabel na khangkhia sak hi. Thukham theilo lua uh ahih manin thukham hilh dingin Ezra khangkhia sak hi. Kulhpi ciangkik dinga a kipan ngam om lo-in a lungkiathuai mahmah laitak in Pasian in makai hoih Nehemiah na khangkhiasak hi.\nTopa Zeisu leitungah a huntom mahmah ahih manin a nasep ban a zom ding mi kisam mahmah hi. Khuadak toa mipite a-et ciangin a cing ding omlo tuute tawh kibang uh ahih manin nungzuipite ahi zongin ama nasem ding mitampi na tel hi. Tua bangin Pasian in Ama mite’ a ding a kisap hun leh a kisapna uh tawh kizui-in makai na khangkhia sak hi.\nThu-um piangthakte genthei mahmah uha, hehpihhuai lua uh ahih manin Pasian in Constantine kumpi pa na khangkhiasak hi. Hih Constantine kumpi pa in AD 313 kumin Zawmah gambup tapidaw suaksak hi. Zeisu thu a maanlo-a a ki-up ding deihlo ahih manin Athanasius, Augustine le makai gina tampi a hun zui-in na khangkhiasak hi. Pawlpi in Laisiangtho theilo lua kisa-in Nungzui teng na ngawn theilo uh ahih manin Laisiangtho tei dingin William Tyndale na khangkhiasak hi.\nUpna tawh gupna kingah ahih lam a thei om nawnlo phial ahih manin Martin Luther na khangkhia sak hi. Laisiangtho thu a thuk zawa a kitheih semsem na dingin John Calvin, Zwingli le Pasian thuthuk thei makai dang tampitak na khangkhia sak hi. Tua kawmkal ah gupkhiatna thugen mit pianpian ahih manin sangmang masa mahmahte ahi Moravian pawlpi phuan dingin Count Nikolous Ludwig von Zinzendorf na khangkhiasak hi. Pasian na naksep mahmah kawmkal ah a tapa in sihsana, tua zawh kum 4 ciangin a zi in zong sihsan mah taleh a sih dong mah sangmang nasep sem hi.\nAmerica khanlawhna a tun na dingin Jonathan Edwards le Pasian nasem dang tampi na khangkhiasak hi. Gammial tam lua mahmaha, tua gamte ah khuavak a puak dingin David Brainerd kici pa American Indian-te’ kiangah, William Carey India ah, Adoniram Judson Kawlgam ah, Hudson Taylor Sengam ah, John Geddie Aneityum ah, David Livingstone Africa le gam tuamtuamte ah Pasian in Ama nasem ding makai tampitak na khangkhiasak hi.\nPasain in Makai hoih tampi Khangkhiasak Lai ding … Nang Na kiging nai hiam!\nI Zogam ah zong gupkhiatna thu hong puak dingin Carson topa, Cope topa leh sangmang pawlkhat khangkhia sak hi. Amau om nawn loh khit ciangin kitagah suah simtham ahih manin makai tuamtuamte Pasian in a hunhun in hong khangkhiasak hi. Upna hanga hehpihna tawh gupna a kingah lam kithei hetlo ahih manin Pasian in Sia Hau Lian Kham le makai dang tampite zangin gupkhiatna bucing kizel sak hi. Tua banah, a kisam bangin tuni ciang dong Pasian in makai hong khang saksak lai hi. Banghang hiam cih leh makai hoih kisam tawntunga, a kisapna dung zui-in mailamah Pasian in makai hoih tampi hong khangkhiasak nuam lai hi. Nang na kiging nai hiam. Lian Muan Kim (Makaih Pilna)\n1) Alexander the Great pen Macedon gam mi ahi galkap mang, kumpi Philip II tapa hi-a, July 20, 356 BC in Macedon khua Pella ah suak hi. Great kici minphatna a ngah khempeuh lak ah a ngah masa pen leh a kipakta pen, thupi a kisa pen khat ahi hi. Kum 16 a phak in galkuan kipanta-a, kum 20 a phak ciangin a kisuamlum a pa‘ za laih in kumpi suak hi. Daniel mangmuhna sungah zong hih Alexander hong khankhiat ding pen kigenkhol khin hi. BC 323 June 10 in Babylon ah si hi. A tapa neulai lua ahih manin a thakhek ding om paklo-a, a galkap mang 4 tengin a gam phel 4 suahin hawm uh hi. Galhat mawkmawk bek hilo in pil tawh thuah lai hi. A laksa gam khempeuh ah Greek lai sinsak ahih manin i Topa Zeisu hun ciang dong mun tuamtuam ah Greek kam kinakzat mahmah hi.\n2) Constantine the Great (ca.274/280-337) pen Zawmah kumpi tapidaw suak masa pen hi a, AD 325 kum a kinei Nicene Council ah makaipi ahi hi. Zeisu pen Pasian tawh kikim maw, Pasian sang neu zawdeuh, cih thu tawh kisai Arius le Athanasius a kinialna uah Constantine in Athanasius panpih hi. Ahi zongin Nicene Council a, ama gei-a tu ahi Eusebius kici tangthu siam pa thuzawhna hangin Constantine in tawlkhat khit ciangin Athanasius thongkia sak hi.\n3) Athanasius (ca. 296 – May 2, 373) pen Nicene Council (AD 325) ah omlo hi leh Topa Zeisu in Pasian taktak hilo hi ci-in tuni ciang dong ki-um khaphial ding hi. Arius in Zeisu pen Pasian sanga neu zaw deuhin Pasian tawh kibang lo (heteroousios) hici-a, midang pawl khat leuleu in Pasian tawh kisun (homoiousios) acih laitakin Athanasius in Zeisu pen Pasian tawh kibang sitset (homoousios), Pasian mah ahi hi, na ci hi. Laisiangtho bul theih mahmah ahih manin a upna zong Laisiangtho tawh kituak pah hi. Nicea Council khit ciangin kum 33 bek a phakpat hangin Bishop Alexander laiha, Alexandria khua ah kum 50 sung bishop sem hi. Bishop a sep sung 5 vei bang a pawlpi sung panin kihawlkhia hi. Pawl neilo kisa lua ahih manin: Leitung in kei hong langpan ta, ci ngei hi. Ahih hangin gualzawhna ngah veve hi. Alexandria khua ah bishop a sep laitak in si hi.\n4) John Calvin pen July 10, 1509 ni in France gam Noyon ah suak hi. Kum 14 a phak ciangin University of Paris ah sangkaha, Hebia, Greek le Latin laite siam mahmah hi. Kum 23 a phak ciangin Doctor of Laws ngah a, kum 26 a phakin tuni donga laibu minthang pen khat ahi, The Institutes of the Christian Religion pen Basel khua panin gelh hi. 1539 kumin nupi sa khat ahi Idelette de Bure tenpih hi. Calvin pen tuni dong Laisiangtho siam pen khatin kiciamteh a, a khan sungin laibu tampi a gelh banah, Reformed Pawlpi phuana, Laisiangtho bu 66 lakah bu 49 tang bang hilhcianna gelh hi. May 27, 1564 kumin si hi.\n5) Huldreich Zwingli pen January 1, 1484 in Switzerland gamah suak hi. Einsiedeln ah 1516 kumin mipite’ siampiza ngah hi. 1519 kum ciangin Zurich khua-a Great Minster pawlpi ah siampi sem leuleu hi. Gupna thu lian ah Luther tawh a kithutuah uh hangin nekkhawm thuah kithutuak lo uh hi. Zwingli upna maan zaw hi. Zurich khua-a Prostestant-te leh a geinai-a Roman Catholic-te ki- siatna hangin tualgal dan khat hong om a, tua gal kidona ah Zwingli October 11, 1531 in si hi.\n6) Nikolaus Ludwig von Zinzendorf (May, 1700- May 26, 1760) pen a suah zawh kalguk khit ciangin a pa in sihsana, kum 4 a phak ciangin a nu in pasal neihsan ahih manin api’ khutsung pana khangkhia ahi hi. Wittenburg ah kum 3 sung Law sin hi. Pasian lamlahna tawh kizui in Moravian Pawlpi phut hi. Hih Moravian pawlpi pen sang- mang nasep hat mahmah ahih manin amau kipatkhiatna pawlpite sangin gamdang mun tuamtuamah pawlpi mi a zah thumin tam zaw hi. Moravian pawlpi mi 93 ah khat peuhmah in sangmang na sem hi.\n7) John Geddie pen Scotland gam Banff khua ah April 10, 1815 in suak hi. 1816 ciangin Canada ah lal uha, 1839 kumin Charlotte Mcdonald tenpih hi. 1848 kumin New Hebrides gam Aneityum khua ah pai-a kum 24 sung Pasian’ na sem hi. A laibu ciaptehna sungah bang om hiam cih leh Aneityum khua atun kum 1848 in Christian khat zong om nai lo hi. Amah a ciah kum 1872 in lawki khat zong om nawn lo hi, cih kigelh hi.\n8) Jonathan Edwards (October 5, 1703 – March 12, 1758) pen unau 11 lakah a ngana hi-a, amah bek pasal ahi hi. Aman zong tapa 3 le tanu 8 nei hi. Laipil mahmaha, kum 11 a phak ciangin lai tuamtuam gelh kipan ta hi. Kum 13 a phak ciangin Yale College kaha, sangnaupang lakah thugen siam pen leh makai dingin kitel hi. Kum 17 in college mana, tua khit zawh New Haven ah Pasian thu kum 2 sinbeh lai hi. America tualsuakngeite’ lak ah Philosophertheologian lian pen khatin kiciamteh hi. A pu Solomon Stoddard’ nasep laih in pastor sem hi. 1758 kum in Princeton University ah president thumna suak hi. A tupa Timothy Dwight in Yale University ah (1795-1817) president giatna sem hi. Dwight ih tupa zong Yale University ah 1886 kum in president suaka kizahtak mahmahin Father of the University kici zawzen hi. B.B. Warfield in Jonathan Edwards ih tu le ta kigawm 1394-te’ tangthu a kanna ah hibang in mu hi: College siapi 13; College sia 65; thukhen- mang 30, sitni 100; siawanpi 60; galkapbu 75; pawlpisia 100; laigelh minthang 60; US senator 3; kumpi na sem tuamtuam 80 ahi uh hi.\nPrevious: Zomi leh Kuki tualgal ki patkhiatna (Unau belkang kituh) ~ NK Nangtawng\nNext: Kampau, Lai, Ngeina leh Minam ~ Eddie Ngin Hang\nIndia ah Zomi omloding ~ J. Thang Lian Pau\nShwedagon Pagoda ah gamdangmi te alutman Ks10,000 ah kikhantoding\nZomi sungpan Tan 10 laivuanna All D ngahte pahtawina kipia tading\n2008 Thukhunpi puahding vai muhna ~ Bob Tuangpi


url: =A Visit To Mualnuam « Nikonghong\nHome » Sizang (Khamtung) » A Visit To Mualnuam\nBy Dr. Pau Za Nang (MBBS)\nSRBA-Vice President II\nKhamtung ngam Tonzang township　sungah om Mualnuam khua sia hi ngawlin　Zozang khua Kalay Valley pan tai 4 paam　bang kaatona nidang lai Sizang mite khuasa　Mualnuam khua sia ii thu hizaw hi.　11-4-2008 pan 16-4-2008 dong　Myanmar Compassion Project (MCP) pan Professor Dr. Kam Cin Dal (Retired) lampui　in Mualnuam khua, Thaangsan, Dolluang,　Suangdaw te ah motor 3 taw ki pai tek uh　hi. Dolluang khua ka thet uh ciang Sya　Thang Ngin Jubilee na vawtin sial ngo in　biakpiakna nasia takin a kivawt sungah ka　na kihel thei tek uh hi. Ka thet to uh ciang　choir taw hong muakin zaknophuai　ciliaphuai mama khat in hong muak tek hi.　Cina ka bawl ngawl hun sung Sya Thang　Ngin a phuumna thikang inn a sak sitsetna　zongh ka na en kakoai uh hi.\nMualnuam Khua (Pleasant Hill)\nMualnuam khua sia keima paito lai ka　muna “A Burma Frontier Man“, By Dr. Vum Ko　Hau laibu le Chin Hills Gazette laibu sung a　ki atte tungtawnin hi article hong kiat suak　hi. Mualnuam khua sia tuipi pan a saanna　4960 feet paam hi. Tua hunin inn 17 paam　na teangin Keizang suan, Khuano suan vive　hi. ZBCM biakinn a no mama khat na om　thilthial hi. Leitamna (Kalay Valley) Zozang　khua pan tai li khualana ah a khua om hi. Mualtung　khua khat hi a, a kiim a paam ka et ciang thei kuung bang lian thei peuma tana lei ci pha　mamana mun ahi kitel thei hi. A khua pan　saksang furlong khatna khawngah lam zang　pan khaal lai takpi tui, peangpi cia (Let　mat khat) bang a lian tu tui luang vahe lel hi.　Tua munah ni dang lai ih Pute ii teenna　inn mun, a an huanna lungthute zongh mun khakhat ah kimu thei lai om lai hi. Nidang in　Thuklai Chief Pu Ngo Khua Thang ii ukna　ngam hi. Eima Sizang mite thukimna　tungtawnin ih kiim ih paam pan in hong tai　hong teang tek hi. Ni dang lai ih Pu ih Pite ii　teenna (khua satna) hi ta a, ci in ngaisun in　ih lung hong zuangsak peuma hi.\nA khua bodan:\nMualnuam khua sia Sizang mite ii　a na saat khua hi. Muitung, Beallei Chief Pu Lun　Kam in Hang Vung (Kuntong) Zong Tuang tanu teenpui hi. Khuasat pite sung Muitung　(Thuklai), Kun Tong (Khuasak) te, Buanman　pan Thuk Khup, Thuk Son te teng ma na hi　pai hi. Khuasak khua bo ciang Muitung ah　kibeal tekin ngal kido khawm hi. Tason Ukpi　Lian Bawi a thalup hun zongh tuak ah a teen　khop hun lai hi tuak hi.\nLun Kam (Beallei-Mui tung) in ngam　zaizaw ngam phazawna zong a, Thuk Kham　nusia hi. Kalay Valley taw a kinaina Mualnuam khua hong sat hi. Tua hunin Kawlpi　ngam sia Yawte mang in uk hi tuak hi. Yawte taw kilem in haksatna a nei ciang kihu tu　in thukim tek hi tuak hi. Tua hikasap a khui　a loai nguksak tan ahikom a thin uuk in hong　ngal vawt hi.\nTaanglai Mualnuam khua sia inn 40　paam bang pha-hi tuak hi. Yawte in letsong　kong pia tu uh ci in Mualnuam khua pasalte sam hi. Mualnuam khua pasal tangzang　tingtengh 37 that hi. Pasal 37 bang a thalup　zawkciang Mualnuam khua zongh sim to hi.　Falam sangte taw kipawl in simcip hi tuak　hi. A khua bosak sitset hi tuak hi. 1867 Pu　Ngo Mang sia surrender ngawlin tai hi. (Pu　Ngo Mang sia Khuasak Ngalphuakte hi.)　Kawlpi ah pasal 37 a thalup lai in Lun Kam ii　kep a suapui Thuam Son suakta hi. Tua kimotna a om zawk ciang Pu Ngo Mang ii ta Pu Khup Pau in Kawlpi ngam sia simsuk tawntung hi. A phonggyi te ngangawn matsak　lai hi.\nSizang minam (Sizang kampau) sia kicii　tawm mama ahikom ih bocip tu lau manin　Kawlzang tam ah Sizang Tuiphum Pawlpi a kiphut hong suak hi. Kawlpi ah, Leipui ah, Tahan ah, Thingunau thum, Khaikam khua ah ih minam bulphu in Pathian thu a kihanciam hi. Ih Pu ih Pate hun hi bang teng　a thiam ngawl hu in khua bo kik ci sia ngaisut kik thei tu kuul hi. Kawlzaang tam ah Sizang　Tuiphum Pawlpi ih phu sia Sizang khua thak a sasat taw kibang hi. Tuiphum Pawlpii sungah Sizang minam 80% bang kipawlna hi. Tuiphum sung pan Topa Jesu ngupkhiatna　kinga thei ngawl hi ci Lai Thiangtho nong　lak thei uh le kei zongh taisan pai tu khi hi. Topa Jesu zong a koisung pawlpi dang ih zot sawm lai ziam? Ngual a kikhen le a kikhen　tham tu pha hi. Ei ih tanga sia son kul ngawl ih heaksa tek hi. A bosa hun sung ih ngim nganasate en in, mailam sangah ih paikhial ngawl natu deina in nung sang thu tawm kong at kik hi.\nHeaktu: SCC Annual Magazine sungpan a kila kik hi.\nBy thawngno in Sizang (Khamtung) on February 8, 2012 .\n← SRUC Pan Laithak\tPredict Wise & US President Kitealna →


url: =Tuni (Sept. 11, 2009) ~ Rev. Gin Khan Nang :: ZOMI DAILY\nTuni (Sept. 11, 2009) ~ Rev. Gin Khan Nang\nposted on 11 September 2009 at 7:49 am Lomkholna: Article, Ginkhannang\nTuni bang ni hi ding, Sept. 11, 2009 ni hi. Kei ading a thupi tuam om kei, ahi zongin a tuam pianna khat om. Zingsang ka thawh ciangin internet ka et ngei bangin ka en masa a, tua khit ciangin website tuamtuamah lutin tadensa ka sim zel bangin tu zingsang zong ka lawmnu Maman ka hopih khit ciangin ka et leh ZBC website ah “September Laitai” cih ka mu hi. Zanin October Laitai ka sim khin zo a, ka lungsimah September kha pen Editorpa a nuphalnu sihna hangin Lamka pai ahih ciangin buaia, suaksak man lo hi ding hi. October kici pen September leh October huam hi ding hi ci-in ka bawltawm hi. Tu zingsangin September Laitai ka muh kik ciangin ka simsuk pah a, a thute zong hoih kasa hi.\nUpa Z.K. Dong lungdam kohna leh Zokhawthar ah Pawlpi inn 4 a kibehlapna thu, Ngaizawl leh Leisenzo-ah Pawlpi kibehlapna thute ka sim ciangin Pasian hoih si e, ka ci hi. Upa ZK Dong’ tanute accident thu zong hih website mah panin a ni mahin ka sim kha a, Shillonga ka lawmnu kiangah na hopih in ci-in ka hilh hi. Leisenso biakinn lam vai, Dr. Hau Za Cin in a paneu tapa Tg. Lian Muan Kham (Khampu) Computer a leisak vai, Sia Kham Suan Paute nupa in Sia Khawm Lian Suum Computer a leisak vai, Tg. Mung Lem Suum in galkap bu (NDA) sinna ding a cinna thu, Sia Kham Do Pau tapa Tg. Chin Lian Mang in engineering (IEM) sin ding a cinna thu ka sim ciangin Mizogam Zomite zong Pasian in hong lamto nuam ta hi ci-in ka phawk hi. Kawlgama galkap ulian Bo Khen Za Mung zong hih Tg. Suum sinnate pana zo khia ahi hi. Hih bang khangno laisiamte in hong zawh uh ciangin officer hong suakpah ding uh ahih manin lungdam huai mahmah hi. ZBC gam sung khantohna Editorpa in gual diudeu-in a gelhte in lungsim hong lawng mahmah a, Topa thupha tampi kingah hi ci-in ka phawk hi.\nTua bek hi loin website dang nisim a ka et den misual.com kici Mizo khangno pawl in a bawl pen ka et teh Tualcheng khua maan (photo) ka mu hi. 1958 kumin Tan 3 ka examna mun, valeng pana kizaih hi leh kilawm a khua tamphei dide ka muh ciangin a gal khata mualpi kikhungte Murlen Sihzo mual hi ding hi ci-in ka gal-et thei hi. Tualchengah laivuanin ka pai pen ka khatvei khualzinna ahih manin ka lungleng thei lua-in a khuanawl panin Murlen khualu Sihzo mual pen ka enen zel a, tua khawng ka lungsimah hong lutkik hi. Tualcheng ka laivuan laia sangsia hong uk Zotlang sangsia Pu Hauchhawna hi a, tu-in a tapa Pu Vanhela Pachuau pen Mizoram Chief Secretary a suak hi. Tua bek hi loin ka et suksuk leh Ngaizawl khua maan zong na tuang a, Neihdawn khua hi ci zaw lai hi. A gelhte in zong a khua min thei lo lai hi. Maan hoih mahmah tawh kila hi ding hi. Mual nuai-ah a phei om zihziah Ngaizawl khua ka muh ciangin a khuataw-a khe tawh ka tuahsuk tuah toh laite ka phawkkik a, ka khuk bang zaw thei lai hi.\nNgaizawl khua ZBC upa Thang Khan Zuang tapa Tg. Hau-a in tukumin BA ong hi cih thu Laitai pan ka sim tawh hong kituak leuleu hi (2010 kum panin ZBC Pawlpi sawlin Aizawlah B.D. sin ding). “Zo Khua” ci-in gelh uh a, khuapi leh khuata a tehkak nopna uh hi ding hi ven Aizawl khuapi Durtlang lam pana kilakna hong suak leuleu a, Aizawl ZBC biakinn phei khawng ka mu zihziah hi. Tua bek hi lo lai, Hnahlan khua maan 5 khawng na om leuleu a, Dam Veng khualu lam pan Mualveng lam kila biakinnpi kigal muhna damveng suk leh mualveng inn pawl khat kimu thei hi. Hnahlanah ka sangkah lai (1959) khawngin khualu mualah tualkiakte hing dipdepin nopci mahmah a, tu ni a maan pan ka muh kik ciangin khua keu-in san giapguap mawk hi. Nipi ni ciangin nungak leh tangval vak khopna kikholhna munin kinei a, ko pawl bel vakpih ding a nei thei nai lo pawl ka hi uh hi. Inn 500 val ahih hangin khua deih bangin kimu zihziah thei lo hi. Pu Haukhum Hauzel IAS pen Hnahlan khua a piang hi a, Hnahlan khua gei-ah Leng huan a bawlsawm a kivat sa tuma-in ka muh ngei thu ka phawk kik hi. Tu-in kung bangzah suan a, bang ciang tung hiam cih ka thei nawn kei hi. Amah zong Goa pekah om ahih manin a huan puah man nawnin ka um kei hi. Tua tawh kizomin Hnahlan a leeggahtui bawlna ding (Winery) zatui zong Hnahlan khua tungta hi cih ka sim kha sawnsawn hi. Tua leh Sia TK Khual in Laitai-ah a gah lawh baih ding cih thu kha lam panin a gelhna ka muh khak ciangin Hnahlan khua tawh kituak mahmah hi ci-in ka ngaihsun hi.\nTua khit teh sun an nek hong hun ta a, ka lungsim ah ankam tui siang ka duhna hong suak hi. Zan hal lama sun meh dinga ka koih alu, patang leh ankam lom khat om lai hi cih thu ka phawk khia hi. Tuate pen zan hal pek a huan dinga ka koih hi napi-in ka huan man nai kei hi. Zan halin (9.9.09) Dr. Lalliana Mualchinte nupa a omna uh San Francisco panin Los Angeles khuapi-ah hong zin uh a, sun an Sen sai-ah hong nekpih a, zanin Rev. Kim (ka lawmpa) tawh a office ding ka puah khit uh ciangin sai-ah an ka ne khawm leuleu uh a, ka meh leisate nek lohin om den hi. Ankam tui pen duh hun hong suak thei hi; nung lamin zong Sianu Lucy Dimnu kiangah ankam tui na huan in hong ne ding hi’ng ci-in a inn vuah ankamtui siang limtak ka va dawn hi. Mi khat ading kamtui huan pen buai huai tak hi. Ankam tam pian leh a tui zong lim se a, khat bek nek ding tawmcik huan pen a tui lim tham lo leuleu hi. B-u-a-i-s-a-k tak hi.\nTua khit ciangin Zonet ading article “Aizawl Khua Hun” ci-in tawm ka gelh a, Manipur numei minthang Sarmila Devi leh Aung San Suu Kyi kibatna thu Penguin laibu sunga kigelhte in ka lungsim hong khoih ahih manin tua thu zong ka gelh hi. Sarmila in Manipur a galkapte thuneihna deih loin anngawl a, kum 8 anngawl ta hi. Galkapte khut lum thuakin mi tampi in sihna tuak a, tua a deih loh etsakna dingin sih dongin an ngawl ding ci-in kiciam hi. Kumpite in Zato-ah aana (force) tawh a nak panin bawngnawi thun uh a, tua tawh nungta hi. A lungsim khauh zia leh Suu Kyi lungsim khauhzia kibang a, a deihna uh zong galkap thuneihna deih loin mihingte suahtak ding deihna tuaktuak ahi hi. Tua thu hangin amau geel pen “Iron Ladies” kici hi.\nTua teng ka ngaihsut kawmkawm America ah tuni 9/11 (Americate gelhdan) ni thupi takin kizang cih thu ka ngaihsun leuleu hi. Nambat in mihing hong thuzawhzia ka ngaihsun a, Kawlgamah 888 in thu nei a, America ah 9/11, India-ah 11/26 in thu nei leuleu hi. Tham loin 999 in minam pawlkhatte lungsim na zo mahmah leuleu hi. Kawlgam adingin bang hangin 888 thupi hiam I cih leh 8.8.1988 ni-in galkapte khut lum le thau tang thuakin sangnaupang tampi in sihna thuak hi. Tua buaina in tu dongin lungsim khoih a, kum simin Aug.8 ni pen sangnaupang site phawkna-in kizang hi. Tukum pen a 11 veina hi ta hi. 888 in Kawlgam mite lungsim zo mahmah hi. 9/11 in bang hangin America mite lungsim zo hiam i cih leuleu ciangin Sept.11, 2001 ni-in World Trade Centre (WTC), New York leh Washington khuapi a Pentagon kici galkap zumpi migilote in a kapsiat ni hi a, mi 3000 val a sih ni hi.\nWTC innpi nih a siat ni leh mi gilote khut thuak ni, dahna ni ci-in America-ah kizang hi. India mite adingin 11/26 i cih leuleu ciangin November 26-29, 2008 ni-in Pakistan mi gilote in Mumbai khuapi a sim ni hi a, mi tampi a thah ni uh hi. India in mi gilote khut a thuak ni ahih manin India mite adingin hih ni pen dahna ni, khitui luan ni leh migilote khut thuak ni ci-in kiciamteh leuleu hi. 888 pen nambat hoih hi kici hi. Nung kum 8.8.2008 ni-in minam pawl khat in kamphatna thupha ngahna ding ci-in nupa kiteng kop tampi om hi kici hi. Ni 9.9. 2009 pen 999 kici a, nambat hoih lo hi kici leuleu hi. Nambat 9 vive thum akizom pen minam pawlkhat in nambat sia ci uh a, tua ni-in biakna lim takin bawlin, zehtang uh hi. Nambat in mihingte hong uk zawmawk hi. Hih nite in mihingte hong uk ding hi zaw loin, mihingte in tuni i uk ding hi zaw hi. Tua in bang hong phawk sak hiam cih leh Zo gamah singlamteh in hong uk na thu ka phawk khia hi. Inn sung, inn kong, mualtungte-ah singlamteh kikoih zihziah hi. A sia hi cipah kei hang, ahi zongin singlamteh lim in ei hong uk ding hi lo zaw-in i nuntakna-ah singlamteh lim i lah ding hi zaw leh kilawm kasa hi. Tua ahih manin tuni-in na lungsim bang in hong uk a, bang na ngaihsun a, tuni na lungsim bang in hong zo a, cih kidong ciat dingin hih thu kong gelh hi. Pasian in nuntakna hun “Tuni” hong piak pen ama minthanna dingin zat sawm ciat ni. Topa’n I omna tekah thupha hong pia ta hen.\nPrevious: Cingno tawh lenna gam – 12 ~ Hau Za Cin\nNext: Cingnote lenna gam khen lam ah – 1 ~ Hau Za Cin\nZAM Thupuak :: 14 September 2014


url: =Athahlup numeino ii aluanghawm apaihsawm pasal khat kiman :: ZOMI DAILY\nAthahlup numeino ii aluanghawm apaihsawm pasal khat kiman\nposted on 12 January 2018 at 12:37 am Lomkholna: Malaysia, News, Sawltak, World\nMalaysia, Sarawak sungah pasal khatin ama thahlup numeino khat ii aluanghawm apaihsawm laitak in palik te’n mukha in kiman cih theStar pan kiza hi. Tua athahlup numeino pen kum 13 aphapan khat ahihi.\nHihvai tawh kisai in palik thuneipi ahi Sarawak CID Chief Senior Asst Comm Datuk Dev Kumar in agenna ah khuasung avak kawikawi Patrol Police te’n Tuesday nitaklam 5:55pm hunpawl in Kuala Baram Road kici lamzikpi gei ah mawtaw akhawlkhat galmuh uh cihi.\nTua mawtaw pen anunglam Car Boot pen aki hongsa in om a, pasal khatzong agei ah kimu cihi. Patrol Unit te’n anaihphei uhciang in tuapa in amawtaw anunglam Car Boot pen khaksukvat in, mawtaw sungah lungvingveng a, taikhia vingveng hi.\nPatrol Police te’nzong palik mawtaw tawh tuapa anung panin delhdelh uh a, 5km bang adelhkhit uhciangin Miri Port geinai ah tuapa pen manthei uhhi.\nMawtaw sungpanin tuapa pen paikhiasak uh a, mawtawsung asit uhciangin Car Boot sungah numeino khat ii aluanghawm khat kimukhia hi. Tuaciangin tua mawtaw tawh ataipa kimansuak pahhi.\nAthu akidot ciangin tua athahlup numeino ii anu tawh tua mithatpa pen aki ngai cisawnsawn hi. Mithatpa pen Kuala Lumpur khuasung ah aom hi a, Miri khua ah Furniture Shop khatah nasem in aom ahihi.\nVideo: Furniture worker nabbed over murder of his girlfriend’s daughter\nMiri khuasung ah nasem in aomlaitak in Kuala Baram District aom athahlup numeino te innkuan tawh aomkhawm uh ahihi. Tua numeino pen athahlup khitciangin Car Boot sungah hencip in, gamsung ah aluanghawm apaihsawm cimawk hi.\nBernama News te genna ah tua numeino ii anu pen kum 35 aphakhin khat hi a, Hair Salon ah nasem cihi. Tua nupinu leh mithatpa pen akitheihzawh kum 2 bang sawtkhinta a, abeisa kumkhawng akipan ki ngai uhhi.\nMore: USA ah mithat vaitawh Hrang Lian Mang leh David Sui Ceu kiman\nNumeino pen sangkahlai hi a, mithatpa tawh innsung khatah aomkhawm uh hi a, kitawng in, agawlpan in ameklum hiding kici hi. Mithatpa pen palik te’n kemphot uh a, thusitna kinei kikding cih kiza hi. Sawltak #zomidaily\nPrevious: US kumpi in “travel warning system” puahphatna nei\nNext: A (9) Veina Zosiam Gospel nasepna Lawhcing\nZomi te ki pumkhat nading ngimna leh Zomi Namni pahtawina ~ Suum Do Thang\nTraffic Flow alehzuih numei Driver khat mawtawdangtawh ki maiphutkha in si\nWhite House theihhuai leh US thutuamtuam (Sep 27)


url: =Job 1 - Tedim Laisiangtho\tSelect Bible\nTedim Laisiangtho Job 1\nTua banga a pawi bawl uh gual khat a kikhit ciangin Job in a tapate samin amaute sian'suah a, zingsangin tho baihin a ta phazah tawh kizui-in meihal biakna a pia hi; bang hang hiam cih leh Job in, "Ka tate khialin, a lungsim sung uhah Pasian samsia khathei ding uh hi," a ci hi. Tu-a bangin Job in hih tawntung hi. 6\nNi khat ni-in Topa' omna-ah vantung mite hong pai uh a, tuate lakah Satan zong hong kihel hi.\nTua ciangin Satan in Topa dawngin, "Job in Pasian hong mawk zahtak ahi hiam? 10\nAmah leh a innkuan leh a neihsate khempeuh na hutna-in a kimkotah dai khan hilo na hi hiam? Ama hihna khempeuhah thupha na pia a, genzawh lohin ama neihsa pung hi. 11\nTua ciangin Topa in Satan kiangah, "En in, ama neihsa khempeuh na khutsungah kong ap hi; ahi zongin amah taktak ahih leh na su kei ding hi," a ci hi. Tua ciangin Topa' omna panin Satan a paikhia hi.\nKamtai khat Job kiangah hong tungin, "Bawngtalte in lo kho-in, tuate gei-ah late gamta uh hi. 15\nAmah in a thugen a khit ma-in kamtai dang khat hong tungin, "Vantung panin keek hong kia a, tuute leh tuucingte kha-in kangtum uh hi. Hih thu nang kiangah a hong ko thei dingin kei bek kong suakta hi," a ci hi. 17\nAmah in a thugen a khit ma-in kamtai dang khat hong tung leuleu a, "Na tapate leh na tanute a u pen uh inn-ah an ne zu ne-in om uh hi. 19\nTua ciangin amah in, "Ka nu sung panin guaktangin ka suak a, guaktang mahin ka ciahkik ding hi. Topa in hong pia a, Topa mah in hong lakik hi. Topa' min kiphat ta hen," a ci hi. 22


url: =Zomite Maban ~ Hau Za Cin :: ZOMI DAILY\nposted on 24 July 2015 at 11:28 am Lomkholna: Article, Hauzacin\nKhuavak a kimuhcil pan khuavak hong puak mikang gamkekte in amau hong puak meivak pen a tawi dingin mikim zanglo in teltuam, sehtuam nei uh a, tuate bek in tua khuavak hong puaksawn kawikawi hi. Tua khuavak a tawikha teng bek in a paina ding lampi mu uh a, a mailam ding uh khual thei hi. Hun hong paitoto in tua meivak pen kuang deuhdeuh a, a meivak tawi nuam zong tam deuhdeuh hi. A hau, a pil teng in tawi ‘khuan’ (chance) ngah leuleu in amau teng mah hong kivuk phot leuleu uh hi. Tuni in tua meivak mit nailo a, a tawi ding zong mikim kideihlo a, a kipiate bek in tawi leh kici hileh kilawm hi.\nZomi sungah a kizang nawnlo ding, mailam ah, thu khat pen a zawng a meigong, a daipam leh a hahkat mahmah a kisam teng nusia a a cithei, a pil, a gina teng bek in pawlpi sung, minam sung, khuasung, etc ukcip a mipi ading vaihawm hi peuhmahlo a amau innkuan, beh leh phung sung bek hamphatna dinga pawlpi, kipawlna khat peuh, khuasung hausa hihna, kumpi zalian hihna, minam makai hihna te a zat den uh bei ding hi. Tua hun taktak ciang Zomi leh Zogam hong kilaamto pan ding hi.\nZomi leh Zogam sungah thu tuamtuam i zakte pen Zomi khempeuh hong lokkha hi. A hoih i zak ni in i vekpi in i lungdam hi. A sia i zak ni in i vekpi in kidah, kiheh hi. Khatveivei i vekpi in pangkhawm in semkhawm in kipawlkhawm hile hang thupiang pawlkhat i dal zawh ding om hi. Ahi zongin mi pawlkhat bek in dal in mi pawlkhat in ‘ko tawh kisai kei’ aci hileh kilawm in nakpi takin panpihlo hi. A semte pahtak huai, a sempah nailote lungsim leh ngaihsutna zong theihpih huai.\nSem mahmah a kisa te in a semlo hi in a theihte uh hehsan kha ding hi. Asemlo te in sem a kisa mahmahte pakta khin takpi diam kitheilo hi.\nA sem taktak hi in i kingaihsunte pen a tunga i gen meivak a tawi, amau paina ding lampi a mu thei teng hikha mai tak hi. Hamphatna ding a om ciang a ngah masa teng, min phatna ding a om ciang a minpha masa teng, Zomi vai thupi leh vai khatpeuh ah a min lian a tang masa teng hikha mai ding hi. Khuaneu leh mizawng daipam kipakta, kilaamto mahmahta hi cih i zak mateng hih thu a om thei den ding khat hi. A cithei, a lian, a pil teng i kihuai tuam a, a cimawh, a pattah huai, a zawngkhalzawte i huaisiam kei leh Zomi leh Zogam in maban saupi neilo ding hi. A gina teng minam dang lak ah zong kita mahmah lel ding uh a, a ginalo teng in Sialpi guah thuakin a thuak hun om thei ding hi. Zomi khat in a thuakna pen Zomi khempeuh laitang nasak a, a thuakpihlo kiomlo leuleu hi. Na mipihte thuakna in nang hong lungdamsaklo dinga, na mipihte lungdamna in nang zong hong lungdamsak ding hi.\nTua manin Zomite maban ah Zomi khempeuh huai kim ding thupi penpen ding hi. Khat tungah nisa, khat tungah guahzu cih hunte i paisan hunlua ta hi. Kipawlna leh vai thupi tungtawna eima mimal hamphatna ding leh mimal angsung theihna tawh hamphatna i huai khit den nopna lungsimte a bei kulta hi. Zawhthawh thu tawh tua banga na a kisep theihna gam ah i teeng nawn kei diakdiak leh tua lam i manawh ding hita hi. Eima hamphatna dinga mipi leh pawlpi zanga mipi it leh minam it i kineih khem, piangsakpa nangawn it i kineih a i ot baba hunte mailam ah i paisan kulta ding hi. Eima hamphatna dinga mipi zat ziauziau cihte a bei hun i omsak kul ding hi.\nNa pawlpi bek a khantoh hang na mipihte pawlpi dangte khangto kei leh a khangto lo na mipihte haksatna, zawnna, ngauna in nang zong hong melhoihsak tuanlo ding hi. Zogam khuapi teng bek khangto in khuaneute kipuahlo in kihuai kei leh Zogam nuam tuanlo ding hi.\nZogam hong paalna dingin Zomi khempeuh in ‘Kei Zomi ka hi’ ci a angtang taka Zomi vai khempeuh ah a kihel theihna ding, suakta taka Zogam leh Zomi khantohna ding kipawlkhopna sungah na a sep theihna dingin mun, hun, vai a neih theih uh kisam hi. Minam khualzinna pen a hat pen tuna tawh kitehlo a, a hatlo pen tunna tawh kiteh hizaw hi. Zomi sungah a hau pen neih leh lam neihte tawh hong i khantohna hong kienlo dinga; a zawng pen, a kisam pen dinmun tawh Zomi dinmun hong kimu ding hi.\nTua manin i gennoppi pen in mi khempeuh kihuai ni. Mi khempeuh kalsang suan khawm dingin hanciam ni. Pawi khat ah mi khat hong kihel kei leh (hong kihelnop lohna thu a neih leh) adang khempeuh a kihel hang a lungdam huai hilo cih phawk ni. Tuu mang khat pen a dang 99 te sang a kithupi bawlzawkna lungsim mangngilh kei ni. Hun leh vai khempeuh ah Zomi huam kim in, huai kim in, kuamah kidang koih, kipua koih omlo in nasem khawm ni. Tua banga kalsuan theihna dingin bangci sep ding cih lungngai kikkik ni.\nZomite maban limci semsem hi.\nPrevious: Phawk gige in! (Two)\nNext: Tg. Go Za Pau kum (Mauvom, kum 38) in hongnusia\nKa Nu uh’ Thupha, Topa’ thupha


url: = Tinaung Takluem SAWLTAKTE 9\nSaul Ki Khealna\nSawl. 22:4-16; 26:9-18\n1 Taciang Saul in Topa nungzui te that tu in nasiatak in tawng tawntung lai a, thiampi sang pa kung ah pai in,\n2 Ama tung pan in, Damascus synagogue te tung piak tu lai te ngen hi, tua mun ah Topa lampi* Lampi Tua hun thu um te a cinopna hi zui te a mu le, numei pasal ci ngawl, hen in Jerusalem ah paipui sawm hi.\n3 Saul ama sia khualhaw in, Damascus a thet dektak ciang, thakhatthu in van pan khuavak in a kimkot teng tan hi:\n4 Ama sia lei ah pusuk a, Saul, Saul, banghang hong vawtsia ni ziam? ci aw za hi.\n5 Saul in, Topa awng, akua ni ziam? ci hi. Taciang Topa in, Keima sia na vawtsiat Jesus khi hi: nangma atu in a zum khat sui sia thuakhak mama hi, ci hi.\n6 Taciang ama sia ling va dil le laukawm in, Topa awng, bang hong vawtsak nuam ni ziam? ci hi. Taciang Topa in ama tung ah, Ding in a, khuapi sung ah pai in, taciang na vawt hamtang tu thu kong son tu hi, ci hi.\n7 Taciang ama taw khualhaw te in aw nging za uh hinapi, mihing khat zong mu ngawl uh a hikom kamkhat zong pau ngawl in ding uh hi.\n8 Saul sia lei pan tho to a; a mit a ha ciang in, mihing kuama mu ngawl hi: ahihang amate in a khut pan kai a, Damascus khua sung ah paipui hi.\n9 Taciang ni thum sung khua mu ngawl a, an ne ngawl in tui zong dawn ngawl hi.\n10 Damascus khuasung ah Ananias a kici nungzui khat om hi; taciang Topa in mangmusak na sung pan in ama kung ah, Ananias awng, ci hi. Taciang ama in, en in, Topa awng, keima hiak ah ka om hi, ci hi.\n11 Topa in ama tung ah, Ding in a, a Tang, a kici lampi ah pai tan, taciang Judah inn ah Tarsus khuami, Saul a kici mi khat zong in: banghangziam cile, en in, ama thungen in om hi,\n12 Taciang ama in Ananias a kici mi khat tum a, khua a mu thei natu in, ama tung ah a khut a ngak sia mangmu na sung ah mu zo hi, ci hi.\n13 Ananias in, Topa awng, Jerusalem ah na mithiangtho te kung ah phat ngawlna a vawt bangza in tam ci, hisia pa thu mi tampi te tung pan in ka za zo hi:\n14 Taciang na min hong sam theampo hen tu in thiampi lian te tung pan thuneina nei hi, ci in zo hi.\n15 Ahihang Topa in Ananias tung ah, Pai in, banghangziam cile ama sia keima atu in a kiteal beal hi a, Gentile mite, kumpi te le Israel tate mai ah ka min a pua tu pa hi:\n16 Banghangziam cile keima in ama sia ka min hang in a thuak hamtang tu te bangza in lian ziam, ci sia kong lak tu hi, ci hi.\n17 Taciang Ananias pai a, inn sung ah tum hi; Saul tung ah a khut nga a, suapui pa Saul awng, khua mu in, Tha Thiangtho taw na dim thei natu, nong pai na lampi, na tung ah hong kilang Topa Jesus in hong sawl hi, ci hi.\n18 Tasia pociang in Saul i mit pan in ngasalip bang khat tak a: thakhatthu in khuamu hi, taciang ding a, tui ki phum hi.\nPaul in Damascus ah Thuhil\n19 Saul sia an a neak zawkciang in, thadim hi. Tua zawkciang in Damascus ah nungzui te taw ni tampi sung omkhawm uh hi.\n20 Tasia pociang in synagogue sung ah Christ sia Pathian Tapa hi, ci in thuhil hi.\n21 Ahihang a zate theampo in lamdangsa mama uh a, ama sia Jerusalem ah Jesus min a lo te theampo a susia pa hi ngawl ziam, amate a hen zawkciang, thiampi lian te kung ah a paipui nop hang hi ngawl ziam? ci uh hi.\n22 Ahihang Saul sia thahat seseam a, Jesus in Christ a hihi, ci a pualak hu in, Damascus a om Judah mite buaisak mama hi.\n23 Ni tampi a cin zawkciang in, Judah mite in ama that tu in kikum khawm uh hi.\n24 Ahihang amate i pan hunlam Saul in he hi. Taciang amate in Saul that tu in kongpi te sun taw zan taw cing uh hi.\n25 Tua zawkciang in nungzui te in Saul sia zan in paipui uh a, bawm taw luphung pan in khiasuk uh hi.\nPaul in Jerusalem ah Thuhil\n26 Saul sia Jerusalem a thet ciang in, nungzui te taw kikop sawm hi: ahihang amate in Saul sia nungzui hi, ci um ngawl in lau uh hi.\n27 Ahihang Barnabas in panpui a, sawltak te kung ah paipui hi, taciang lampi ah ama in Topa mu a, Topa zong in ama paupui hi, ci le, Damascus ah Jesus min taw hangsantak in Pathian thuhil hi, ci amate tung ah tangko hi.\n28 Taciang Saul sia Jerusalem ah amate taw sungtum le pusuak in omtek uh hi.\n29 Taciang Topa Jesus min taw hangsantak in thuhil a, Greek mite taw ki nial uhhi: tua ahikom amate in Saul that nuam uh hi.\n30 Tua thu suapui te in a heak uh ciang in, Caesaria ah paipui uh a, Tarsus ah puak uh hi.\n31 Tua zawkciang in Judah ngam, Galilee ngam le Samaria ngam theampo ah pawlpi te thinnopna taw kiptak in om uh hi; taciang Topa zatakna le Tha Thiangtho henepna sung ah nungta in, khangto uh hi.\n32 Peter sia mun tatuam ah khualhaw a, Lydda khua a om mithiangtho te kung theng hi.\n33 Tua mun ah Aeneas a kici khat taw ki mu hi, ama sia a pumzaw a, lupmun tung ah kum liat sung tho thei ngawl in lum hi.\n34 Peter in ama tung ah, Aeneas awng, Jesus Christ in hong damsak hi: tho in a, na lupna zial in, ci hi. Tasia pociang in tho hi.\n35 Taciang Lydda le Sharon ah a om theampo in mu uh a, Topa sang ah heakkik uh hi.\nDorcas Thina le Thawkikna\n36 Tu in Joppa khua ah Tabitha a kici nungzui khat om hi. Tabitha a khiakna sia Dorcas a cinopna a hihi: hi numei in na pha tampi vawt a, mizawng tampi hu hi.\n37 Tua ni in, ama sia a cina in thi hi: taciang amate in a luang a sil zawk uh ciang, inn tung doituam ah sial uh hi.\n38 Lydda sia Joppa taw kinai ahikom in nungzui te in Peter tua mun ah om hi, ci za uh a, manlangtak in hongpai natu in, mihing sawl in sam uh hi.\n39 Taciang Peter ding in amate taw pai hi. A thet uh ciang in Peter sia inntung doituam ah paipui uh hi: tua mun ah meingong te theampo a hui ah ding in kap lialua uh a, a nuntaklai a ta laktong le puan te zong lak hi.\n40 Peter in amate pusuaksak siat a, khupdin in thu a nget zawkciang, a luang sang ah kihei in, Tabitha, tho in, ci hi. Taciang a mit hong hak a: Peter a mu ciang in, to hi.\n41 Peter in a khut thak in kaito a, mithiangtho te le meingong te a sap zawkciang in, a nungta in ap hi.\n42 Tua thu sia Joppa khua sung theampo ah thang a; mi tampi in Topa um uh hi.\n43 Peter sia Joppa khua ah savun vawtpa Simon kung ah ni tampi sung om hi.\n*9:2 Lampi Tua hun thu um te a cinopna hi


url: =Phone zangin abuaicip nupi khatin atanu meileng pan akiatlam phawkkhalo :: ZOMI DAILY\nposted on 18 October 2018 at 5:54 pm Lomkholna: China, News, Sawltak, World\nBeijing khuasung atai meileng tungah nupi khatpen atanu tawh atuangkhawm dingin akithawi uh ahihi. Station khatah meilengtung atuangding in akithawi uhciangin tua nupinu pen a Mobile Phone ettawh buaicip ahih manin atanu pen meileng leh Platform kikal ah akiatsuklam phawkkholo cih SCMP pan kiza hi.\nNung Tuesday (Oct 16) ni in Beijing khuasung ah thupiang hi a, tua meileng pen akhawl laitak, apaikhiatma in numeino anuai ah akiatlam kitheikha bilbel ahih manin ahunlap in ki honkhia theikik cihi.\nTua meileng leh Platform kikal ah akiasuk numeino pen amin leh apuam te Official in ki pulakkhialo a, ahi zongin CCTV (Security Footage) panin aki muhna ah tua numeino pen kum 4 ahih keileh kum 5 gualpawl hiding in ki ummawh hi.\nTua numeino pen Beijing Railway Station ah anutawh meilengsung alutding in akithawi uh hi a, anupen Mobile Phone enlua in buaicipgawp ahih manin, atanu anuai ah akiatsuklam aphawkkhalo hi ci’n Beijing Youth Daily te’zong Wednesday ni in suaksak uhhi.\nNorth-east China, Liaoning Province sungah thupiang hi a, Dalian kicihna lamzuan in meileng apaikhiading pen nuta te’n atuangding in akithawi uh ahihi. Meileng leh Platform kikal ah numeino akiatsuk ciangin meileng Station worker khat anuai ah kumsukpah in tua numeino pen ahunlap in honkhiathei bilbel hi.\nAtanu anuai ah akiatsuklam akhuanungtheih ciangin anuzong pataugawp pansan a, atanu pen alu ah abok khatlobuang adang bangmah liamgawpna omlo bilbel hi.\nHih thupiang tungtawn in Mobile Phone bekbek tawh buaicipna ahoihlohlam ngaihsut huaihi. Adiakdiak in naungek tawh akithuah nute pate in hih thuthang tungtawn in kidop siamding aki phawksak phapha ihhihi. Selfie kizaih, Facebook leh Social Media tuamtuam, Mobile tawh buaicip cihte hangin tuahsiatna atuamtuam kiza zelzel ahih manin, kidop siamding thupi mahmah hi. Sawltak #zomidaily\nPrevious: A kitamzaan lungtang ~ Dong Mung\nNext: Crimea khuasung College huangsung ah sangnaupang 18 kikaplum, mi 40 liam


url: =November 14, 2021 ~ MUC\nAdmin 2:54:00 PM Articles, Offertory Reading Zomi\nZuki leh Pali in Pasian A Masak Manun\nBang bangin hamsa taleh Zuki leh Pali in na khempeuhah Pasian masak ding khentat uh hi. Tua bangin a khentatna uh tungtawnin kikhelna lianpi hong om hi. Amau nunzia in eite in zong na khempeuhah Pasian i masak ding hong hilh hi.\nZuki leh Pali in nasep lawhcing mahmah nupa hi. Amau nasep in innlam tawh kisai hi. A ngah masak uh sumkholin biakinn lam ding ngaihsun uh hi. Ahi zongin lamet loh hamsatna lianpi thuakin, lamet bei-in om uh hi. Na khempeuh suplawh ding hi phial taleh Pasian masak ding khentat uh hi. Annek tuidawn hamsa taleh amau khentatna om bangin biakinn aa dingin sum tuamkoih tawntung uh hi. Naseppih lawyer leh sum sazian bawlte in mihai bangin ngaihsun uh hi. Ahi zongin na khempeuhah Pasian masak ding nunung lo uh hi.\nNa khempeuhah Pasian masak ding a lem hangin hun khat ciangin hamsa mahmah thei hi. Hamsatna hong tun ciangin Pasian masak ding cih pen a piang thei lo dinmun tawh kibat hun om hi. Tua bang hun ciangin Kha Siangtho ompihna bekin na khempeuhah Pasian masak zawhna hong guan ding hi.\nZuki leh Pali in biakinn a zawh zawh nadingun nasep hanciam hi. Inn panin biakinn mun a tun nadingun mawtaw tawh nai nih bang pai uh hi; nasemte in nasem uh a, amau nupa in vaizai in om uh hi. Bang bang piang taleh biakinn kizawh mateng hanciam ding kisam hi, ci hi. Nasemte in zong lungnuam takin nasem uh hi. Sum om nawn lo ahih manin a mawtaw uh leh a inn uh bank in la kik dingin za sak hi. Bang cih ding, koi ah om ding cih lungkham uh hi. Bank in a lak madeuh ni 3 kisapin Zuki in Durban khuapi, South Africa gamah van puak ding khat contract ngah ahihlam kizasak hi. Tua panin nasep maban zomto thei uh a, tu-in biakinn kizo siangin a inn leh mawtaw nei suak thei uh hi.\nPasian in ompih in Pasian nasepna mun tampi-ah mapang thei uh hi. Ellen White in hih bangin gelh hi: “Pasian aa dingin nasepna-ah kihel manin a zawnlawh mite in bang ngah ding uh hiam? Khrih in nang le kei aa dingin zawnna hong thuak hi. Ahizongin ama zawnna in nang le kei tawntung hauh nading hi. A bei ngei lo ding nopsakna sungah na neih na lamhte khol in. Leitung neih le lamh in bei mang ding hi. Ahi zongin tawntung vankholhna in bei hun nei ngei lo hi. Gutate in luh zawh lohna, ngetin a nektum theih lohna munah khol in. (Counsels on Stewardship, 41).\nZuki leh Pali in na khempeuhah Pasian masak uh hi. Amau upna in tu-in tha hong guan hi. Jesuh in eite a hong hotkhiat nadingin na khempeuh nusia hi. Ama hong itna in Amah i masak ding hongkai hi.


url: =LESSON 11 | December 4–10 ~ MUC\nLESSON 11 | December 4–10\nAdmin 9:39:00 PM Articles, Sabbath School Lesson\nLESSON 11 December 4–10\nLAI SIANGTHO MUNDANGTE PULAAK THUHILHKIKNA\nTu kaal sung sim ding: 2 Kum.22, Neh. 9:6, Jer. 7:1–7, Late 148:4, Jer. 29:13, Mic. 6:1–8, Dan. 9:1–19.\nKAMNGAH: “Ahih hangin tua lai panin Topa na Pasian uh na zong ding uh a, na lungsim khempeuh uh le na nuntakna khempeuh uh tawh na zon uhleh amah na mu ding uh hi” (Thuhilhkikna 4:29).\nLai Siangtho thute in lamdang thei mahmah hi; a diakdiakin Thukhun Lui a nunglama thute in amasa lamthute mah pulaak kikkik uh hi. Gentehna-in Late 81 in Paikhiatna thu pulaakkik hi. Thukham Sawm a pulaakkik hi-in, Egypt gam panin note a hong lakhia, Topa na Pasian uh ka hi hi” (Late 81:10).\nThukhun Lui buppi- a diakdiakin Piancilna in Piansakna thu hong hilh hi. Kamsangpa in hih bangin pulaak hi: “Leitung ka et leh limlemel nei lo a, vantungah zong khuavak om lo hi.” (Jer. 4:23; Pian. 1:2).\nHi mah hi, Thukhun Lui-a kamsangte in zong Thuhilhkikna Bu mah siksan bulpi-in nei uh hi. Bang hang hiam cihleh Thuhilhkikna Bu in Israel mi masate sungah Pasian thuciamna thu a pulaak hi. Tukaal sungin kamsangte gen Thuhilhkikna bu sunga thute i pulaak ding hi. Kamsangte in bang thu siksan uh a, amaute gen thute in tuhun ading thuhilhna mah ahihna thute i kikum ding hi.\nJudah Kumpi Josiah in kumpi a kipatin kum 8 pha pan hi; amah in kum 31 sung kumpi sem hi (640 B.C.–609 B.C.), galdo-na sungah si hi. Kumpi a sep a kum 18 kumiin thupiang khat om hi. Tua thu in Pasian mite tangthu kilamdangsak hi.\n2 Kum. 22 sim in. Hih thupiang panin bang thu manpha kimu thei hiam?\nLai Siangtho thuthuk thei mipilte in “Thukham Laibu” in Thuhilhkikna bu hi, ci uh hi (2 Kum.22:8); Israelte in hih laibu amuh khak loh uh kum tampi cingkhin hi.\n“Josiah in hih laizial sunga vauhilhkholhnate leh thuhilhnate a zak ciangin a sungah kikhelna lianpi hong piang hi. Pasian in Israelte mai-ah sihna leh nuntakna, thupha leh hamsiatna lampi koih, Josiah in tua bangin cikmah hunin theikha ngei lo hi (Thkna. 30:19). Pasian in Amah a muang mite a hotkhiat nopna taktak tua laibu in a pulaak hi. Egypt gam sung saltanna panin a hotkhiat mah bangin Topa in Ama vangliatna tawh Kamciam Gam sung a lutpih hi; Topa in namdangte tungah amaute a koih hi.” Ellen G. White, Prophets and Kings, p. 393.\n2Kum. 23 sungah Josiah in a nuntakna khempeuh tawh Pasian Thukhamte leh Ama teci thute leh Ama thukhunte a zuihnopna pulaak hi (2 Kum. 23:3; Thkna. 4:2; 6:5, 10:12, 11:13). Tua tham loin “Topa’ biakinn sungah siampi Hilkiah in a muh laibu sungah a kigelh thukham kammalte amah in a kipsak theih nadingin Judah gam sung le Jerusalem-a om vankahte, aisante, innsung pasian-te, milimte, le a kihhuai nate khempeuh Josiah in a hemkhia hi” (2 Kum. 23:24).\nThuhilhkikna bu in Israelte kim a om namdangte biaknate zui lo-in amaute kihhuai, siatnate a zuihkhak loh nadingun vauhilhkholhna hi. Josiah nasepna leh puahphatna tampi bawl a, Samaria panin milim bia siampite zong a hemkhia (2 Kum. 23:20); Israelte tungah muanna tawh kipia thuman panin amaute in lampial khin ahihna kilang hi. Thuman zuihna-ah citak tinten ding sangin amaute in leitung mite tawh a kipawl uh hi; a nungta Pasian bia-in, Topa tawh kizopna ka nei uh hi, kingaihsun uh a, ahi zongin milim biakna sungah kihel uh hi. Bangzahin a lauhuai kikhemna hiam?\nI lungsim khempeuh, i nuntakna khempeuh tawh Topa i zuih nadingin a dongtangsak thei i inn sung, i biakinn panin hepkhiat ding bang a om hiam?\nA sang pen vantungte\nThuhilhkikna sungah thuciam in a thu bulpi khat hi; Israelte tungah a thuciamna bek hi lo-in teeltuam minam ahihna uh a pulaak thuciam hi (Thkna. 7:6, 14:2, 18:5).\nThkna.10:12–15 sim in. Thukham leh Israel dinmun – Pasian teeltuam ahihna uh limtak hong hilh hi. Lai Siangtho in a sang pen vantungte cih ciangin bang a pulaak hiam? Moses gennop thu in bang thu hi ding hiam?\nA sang pen vantungte cih kammal in bang pulaak hi ding cih kitel takin i theih loh hangin, thu-nung thu-ma ngaihsun lehang Moses in a sangpen vantungte cih kammal in Pasian vangliatna, minthanna, a thupi-na pulaak hi ding hi, cih kimu thei hi. Vantung banah a sang pen vantung in Pasian ukna nuai-ah om hi, cih hong hilh hi. A sangpen vantungte cih kammal in Pasian in na khempeuh tunga ukna nei hi, cih pulaakna kammal zatdan (idiom) hi ding hi.\nAnuai-a Lai Siangtho munte sim in. A vekin Thuhilhkikna sungah a kigelhsa vive hi. Koi bangin Thuhilhkikna Bu huzaap kimu thei hiam?\n1 Kum. 8:27_______________________________________________\nA diakdiakin Neh. 9 thu bulpi in Pasian in Piangsakpa hi-in Amah bek mah biak ding ahihna hong hilh hi. Amah in na khempeuh a piangsak hi; a sang pen vante zong a piangsak hi (Neh. 9:6). Neh. 9:3 in Josiah hunlai bangmahin, Nehemiah sim laibu in Thukham Laibu hi ding hi. Tua munah Levi mite nasepnate leh Pasian a phatnate kipulaak hi; a sangpen vantungte cih kammal in Thuhilhkikna bu sung a kammal a zatkik ahi hi.\nPasian in leitung Piangsakpa hi banah a sang pen vantungte zong Piangsakpa hi. Tua Piangsakpa mah in singlamteh tungah sihna a hong thuak hi. Ei adingin a nasepnate hangin bang hangin Amah biakna in kilawm ahi hiam?\nJeremiah pulaak Thuhilhkikna\nAbeisa kum tampi lai-in Pasian a thei kha lo, thuman a zong kawikawi khangno in khat amuh bangbang thuman sang thei-in hun khatciangin Pa Pasian leh Jesuh um bek tham lo-in Seventh-day Adventist pawlpi thupuak zong sangthei hi. Lai Siangtho a deih mahmah mun khat in Jeremiah 29:13 hi: “Tua ciangin Kei nong zon uh leh nong mu ding hi; na lungsim khempeuh tawh nong zon ciangin nong mu ding hi). Tawl khit ciangin Thuhilhkikna bu sung a sim ciangin lungsim khempeuh tawh Topa a zong mi in amu ding hi, cih simkha leuleu hi. Jeremiah in Moses pulaaksa siksanin pulaak hi.\nThkna. 4:23–29 sim in. Bang thu hangin Israel tungah tua kamciam kipia hi ding hiam? Koi bangin tuhun adingin zong a hong kipia kamciam hi, ci ding i hiam?\nI gensa om bangin Thuhilhkikna bu in Kumpi Josiah hun sungin a kimu kik laibu khat hi. Josiah uk sungin Jeremiah in nasep a kipat hun hi. Tua hi-in Thuhilhkikna Bu in Jeremiah laigelhte tungah huzaap nei hi, cih kimu thei hi.\nJer. 7:1–7 sim in. Jeremiah in mite in bangsem dingin sawl hiam? Koi bangin Thuhilhkikna Bu sunga kigelhsa thute tawh kizopna nei hiam? __________________________________________________________________\nThuhilhkikna Bu sungah a kigelh kikik thu khat in Moses in Canaan gamah Israelte teen theihna limtak a hilhna thu hi; amaute in Topa thu a man kei uhleh Canaan ah teeng suak thei lo ding uh hi; tua hi-in Topa thu a man laisiah amaute teen nadingin Topa in a teelsak-nasa Canaan ah a teeng thei ding uh hi. Jer. 7:4 sunga vauhilhkholhna ngaihsun in; a deihna in, hih in Pasian biakbuk hi, hi mah hi, amaute in teeltuam mite hi; ahi zongin amaute in thu a man kei uhleh tuate khempeuh in a mawkna suak ding hi.\nTopa thupiak a manna uhah khual mite, meigongte, tagahte tungah hehpihna nei-in limtak kizopna nei ding uh hi. Hih bang thuhilhnate in Thuhilhkikna in zong hilh khin hi. Zuih dingin thupiakte tu-in amaute tungah a kigen kikkik hi. “Note in khual mite leh pa nei lote tung pan thuman na heikhiatsak kei ding uh hi; kamkhap nadingin meigongnu puan na laksak kei ding uh hi.” (Thkna. 24:17; 24:21; 10:18, 19; 27:19).\nJer.4:4 leh Thkna. 30:6 simkak in. Tua hunlai mite adingin bang thupuak kigelh hiam? Tuhun Pasian mite adingin bang thu bulpi kigelh hiam?\nTopa in Bang Hong Ngen Hiam?\nKamsangte laigelhna sungah thuman thutakah cihtak ding limgen mahmah uh hi. A huampi thu-ah cihtakna hi bek lo-in a diakdiakin thuciam tungah cihtakna hi; Canaan gam a lutma-un thuciam tungah cihtak ding kipsak na khat nei kik uh hi. Tua in Thuhilhkikna hi: Pasian in Israelte tawh a thuciam kipsakkikna thu hi. Kum 40 khit tu-in Topa in thuciamna a kamciamte tangtungsak ding hi ta hi; thuciam mungtup in tua mah hi. Tua hi-in Moses in a mipihte in tua thuciam tungah a cihtak ding uh a hilh kik hi; kamsangte laigelh khempeuh zong tua mah hi: thuciam tungah cihtak nading thu mah hong hilh tangtang uh hi.\nMicah 6:1–8 sim in. Topa in a mite tungah bang hilh hiam? Koi bangin Thuhilhkikna tawh kizopna nei hiam? Amos 5:24 leh Hos. 6:6 zong sim in\nLai Siangtho thuthuk kan mipilte in Micah 6:2 pen Topa in a mite tungah a hong kalh thu, ahih keileh thuciam a palsat A mite tungah thukhen nadingin a thubawlna hi, ci uh hi (covenant lawsuit). Hih munah Micah pulaak thu in Topa in a mite tungah a lungkimlohna pulaak hi, ci hi (Micah 6:2); Micah zat kammal khat ‘riv’hi. Hih kammal a khiatna in thukhen zum a thu kineihna a pulaak kammal hi. Cihnopna-ah Topa in a mite tungah thu bawl (thu kinei) hi, cihna hi. Thukhen zum thugentehna tawh Pasian leh a mite kizopna thuciamna ahong hilh hi. Tua bangin Topa in a mite tungah thu a bawl pen lamdangsak ding hi lo hi; bang hang hiam cihleh thuciam a bulpi-ah thukham om hi.\nMicah in Thuhilhkikna sunga kammalte a zatkikdan ciamteh in. ‘And now, Israel, what does the LORD your God require of you, but to fear the LORD your God, to walk in all His ways and to love Him, to serve the LORD your God with all your heart and with all your soul, and to keep the commandments of the LORD and His statutes which I command you today for your good?’ ” (Deut. 10:12, 13, NKJV). A kammal bang linlian gelhkik lo-in “thukham laimal” deihna taktak in bang hiam cih hong hilh hi; tua in nuntakpih ding thu guipi in nuntakna-ah thu man ding leh hehpihna nei ding hi, ci hi.\nGanhing tampi tawh biakpiakna leh biakna hahkat in Pasian tawh kizopna thuciamna taktak hi lo hi, cih hong hilh hi. Hazatna, deihgawhna tawh kidimin buluhna, thu manlohna tawh nungta-in, tua bangpi mah tawh biakna hahkat, biakpiaknate in bang manneihna nei ding hiam? (Mic. 2:2) Israelte in leitung adingin khuavak hi ding uh hi. Tua hileh minamte in “Hi mite in minam lian hi; theihtelna tawh a kidim mite hi, ci-in ciamteh ding uh hi (Thkna. 4:6). Tua hi-in amaute in pilna leh theihtelna tawh gamta ding uh a, mite tawh kizopna-ah thu manna leh hehpihna nei ding uh hi.\nThukhun Lui sung pan mi tampi theih thungetna khat in Daniel 9 hi. Kamsang Jeremiah hunlai Israelte beidonna, kum 70 kipan ding hi, cih a theih ciangin Daniel in thungen hi. Daniel in a thungetna-ah khitui luangin thungen a, lunggim mahmahna tawh a kidim hi; ama mawhna leh a mipihte mawhna hangin mawhmai-na a ngen hi; tua bangin gimnate sung mahah Pasian in thuman thutak tawh nasem hi, cih a phawk veve hi.\nDaniel 9:1–19 sim in. Thuhilhkikna in a pulaak bang thute kipulaakkik hiam?\nDaniel thungetna in Thuhilhkikna sung a Topa in a mite tungah thuciam pan in lampial uhleh a thuak ding uh gimnate vauhilhkhol a, tua thute mah Daniel in a tomin a pulaakkik hi. Daniel in nihvei ‘Moses thukham” a pulaak hi (Dan. 9:11, 13); Daniel in Thuhilhkikna pulaak thukham mah a pulaakkik hi.\nThuhilhkikna gen bangin amaute in a teenna uh gam panin kaihkhiat a thuak uh hi (Thkna. 4:27–31; 28) bang hang hiam cihleh amaute in Moses thugen mang lo uh hi; ama gen banglianin amaute in a thuak uh hi (Thkna. 31:29).\nIsraelte kim a teeng namdangte in “Hih mite in a lian minam, pilna leh thu theihna tawh kidim mite hi, a cih sangsikun (Thkna. 4:6) tu-in Israelte in namdangte thuhilhna a thuak uh hi (Dan. 9:16).\nDaniel in khitui tawh a thuumna leh a ngetna-ah “bang hangin hih bang gimna hong tung hiam, bang hangin hih bangin siatna thuak ka hi uh hiam, ci-in dongngei lo hi. Bang hang hiam cihleh amah in Thuhilhkikna sunga vauhilhkholhnate thei-in, thuciam panin lampialna hangin a gah a atkikna thu a thei hi. Daniel leh kamsang dangte in Israelte in a mawkna-in gim thuak uh hi lo hi; amaute thu manlohna hangin a gah a at kik uh hi, cih a thei uh hi; kihilh hi taleh amaute in hilhkholhna thudon lo uh hi.\nTua sangin a thupi zaw in Daniel thungetna-ah tua bangin gimna a thuak uh hangin, lametna bei ahihlohna thu a pulaak hi. Pasian in amaute nusia lo hi; amaute in bangbang a thuak uh hangin, Pasian in amaute taisan lo hi. Thuhilhkikna in amaute tatziate a pulaak banah puahphatna kamciam hong tangtung ding hi, cih a hilh hi.\nDaniel 9:24–27 in Jesuh leh singlamteh tungah a hong sih nading genkholhna hi. Israelte saltanna leh saltanna pan ciahkik ding kamciam siksanin bang hangin Jesuh hong sih ding genkholhna Daniel tungah kipulaak hi ding hiam?\nNgaihsutbeh Ding: Micah 6:1–8 in Thukhun Lui sung pan mi tampi theih mun khat hi. Amos 5:24 leh Hos. 6:6 tawh kibangin Micah 6: 1-8 in kum zalom giat kamsangte thupuak a thu bulpi pulaak hi. Israelte in Topa thuciam panin a kihei manun Topa in amaute tungah thu a bawlna- Topa thukhenna a ngai dingun kamsangte hilhna thute kimu thei hi. Mualpi mualneu in thukhen ding uh hi. Banghang hiam cihleh mualpi mualneute in Topa in Israelte tungah a bawl thute teci a pang ding uh hi. Israelte tungah thuciam palsatna thu maitangkawkin mawhsakna thu pulaakpah lo-in, Pasian na mawhsak nading uh thu na nei uh hiam, ci-in Israel tungah kidong hi. ‘Na tungah bang hih ka ka hiam? Koi bangin na tungah gimna hong tungsak ka hiam? Thu manlohna tawh kidim amaute lakah mizawngte in na hoih sem ding niing uh hi.’ Mi cithei-te in baihlam takin hauhna a ngah uh ciangin thuciamna thukham zuih ding gimna bangin a ngaihsun uh hi.” Ralph L. Smith, Word Biblical Commentary, Micah-Malachi, (Grand Rapids, MI: Word Books, 1984), vol. 32, p. 50.\n“Kipuahphatna tawh kizomin kumpi Josiah in milim biakna mun thupi a omlaite va-en kawikawi hi. A kim a paam aom namdangte biakna kum tampi sung zui-in sing leh suang pasiante biakna in amaute sungah zungthuk-kha khin ahih manin mai-ah kum sawtpi kidiah khin ahih manun tua bang siatnate mihing tha tawh a kihemkhia zo ding hi nawn lo hi, cih a mu hi. Ahi zongin Josiah in hanciamin citakin gam sung khempeuh panin milim biakna a hemkhia hi.” Ellen G. White, Prophets and Kings, p. 401.\n1. Ei Seventh-day Adventist- te in tulai thuman tangko ding neite ihi hi. Nidang Israelte mah bangin, kim leh paamte’n a zak ding thuman neite ihi hi, ci-in kipulaak hi. Hih in eite hamphatna lianpi hi. Ahi zongin ‘tulai thuman’ theihna bek tawh kicing hi lo-in a hong piak masuan bangci bangin na nuntakpih hiam?\n2. Daniel in na gam na lei, biakbuk – biakna mun phualpite milim biate’n a suksiat ngaihsun dingin kibulh in. Thuhilhkikna Bu hilhkholhnate in bangzahin amah leh Jewte tungah upna a kipsak hiam? Bangci bangin Thuhilhkikna Bu in bang hangin Jewte leh a gam in gimna thuak uh hiam, cih a hilh hiam? Lai Siangtho in leitung thupiangte theihtelna hong guan a, Lai Siangtho thei kei lehang, leitung thupiangte in hong lungkiatsak den ding hi lo hiam? Tua hi-in Lai Siangtho in thu upna –ah a bulpi ahihna hong hilh hi lo hiam?\n3. Daniel 9:24–27 sunga nipi kaal 70 genkholhna na lawmte tawh kikum in. Hih genkholhna-ah thuciam in bang dinmun nei hiam? Bang hangin thuciam in genkholhna leh eite adingin thupi hiam?


url: =Amate Zong Eima Bangma Hi Lel Tu Zam « Nikonghong\nHome » Thutatuam » Amate Zong Eima Bangma Hi Lel Tu Zam\nAmate Zong Eima Bangma Hi Lel Tu Zam\nNgampua ka pusua tu ciangin Laibu (Passport) vawt kawmin Yangon ah kum khat vaalhiat khawngma ka na om hi. Ni khat ciang lawmte khat in bangma na vawt tu le omngawl, cim liang a na om sangin Pinlone Baptist Church ah tintan kaa tawng hong ci a hong paipui hi.\nPinlone Tuiphum Pawlpi ii Pastor ahi Rev. Lian Za Dal in “A puicing nuntakna” (Abundant Life) ci thulu taw tintan hong pia a, tintan a kaa mi theampo in tha ka nga mama uh hi. Tua tintan kaana sungah Joshua a kici Falam te tangval khat zongh tintan hong kaa a, ka kimainap paih uh hi.\nama tung nipi ni ciang ko biakinn ah nong kikhawm nuam-ziam? ci ka dok le kikhawm nuam khi hi hong ci a, nipi ni hong thet ciang YSBC ah ka kikhop pui hi.\nTua ni in Rev. Dr. Lam Cin Thang in thuhil a, zaaknophuai, thanga huai mama kasap thuhil zongh man ngawl lai a, MYC ah pai tawng hong ci a te, bang hi tu ziam? hiak pan Syapa ii thuhilnate tha nga ngawl ni ziam? ci ka dok le hi bo, MYC te biakinn ah Chit San Maung na nipi sim guitar tum ci ve, Chit San Maung guitar tum ka mu nuam mama hong ci a, Chit San Maung guitar tum na mu nuam le Stage Show khawng en lete hi ve ka cile, Stage Show et zawk natu sum mama nei bong hong ci hi. Kei zongh Chit San Maung guitar tum mu ngeingawl ka hikom uuk hiiheei tana MYC ah ka na pai uh hi.\nMYC ka thet uh ciang khangno bebek Biakinn dim na theng zo a, tona tu zongh a kinga vamial ma hi lai bek hi. MYC khangnote le lasak thiam thei mama a, la ngui khat a sak man zawkciang veu a Pastor pa in tua a lasak taw kisai thu hilna tomno veu hong nei a, thanga huai mama hi.\nTua a thuhilna sungah “Tui sungah a nuamsa ngasa” ci thulu taw kisai in thuhilna hong nei hi. Syapa thuhilna a thu son sia, ngasa a hi takpi nale-tui sungah nuamsa tu hi. Ngasa ahi bale tui sungah nuamsa ngawl tu a, ngei zongh om zo ngawl tu hi, tua bangma in a piangthak sa mi ahile Pathian thusung bek ah nuamsa tu a, a piangthak sa ahi bale Biakinn khawng, Pathian thu kisonna, kihilna tintan khawngah nuamsa ngawl tu hi ci in thu hong hil takciang kei zongh ka kithasung mama hi. Banghangziam cile Joshua taw ka nii ma MYC ka pai uh sia Pathian thu lungngul vacinna taw ka pai uh hi ngawl a, Chit San Maung ii guitar tum mu nop man bek a pai ka hi uhkom ka kithasung mama hi. Ka kungah a to Joshua tungah, hiak Biakinn sung dimleet a, a to khangno theampo Syapa thuhilna bangma a piangthak sa, born again sa hi hen a, “Tui sungah a nuamsa ngasa” te bang na hile dik mama tu ve ha, ka cile ama ii hong zo kiikna sia ngaisut huai mama bilbel ka sa hi. Bangba hong zo ziam cile “Amate zongh eima bangma hi lel tu zam”.\nHeaktu: SCC Magazine pan akilakik hi.\nBy thawngno in Thutatuam on March 26, 2012 .\n← Mihing Vacim Bang Leang Thei\tHard Drive Vaal Khat Na Dei Le →